22 hospital di Gaza tak lagi berfungsi angkara rejim Israel

GAZA, 29 Rabiulakhir 1445H, Isnin – Sebanyak 22 hospital di Semenanjung Gaza sudah tidak boleh berfungsi berikutan pencerobohan rejim pengganas Israel ke atas wilayah terkepung itu.

Pejabat media kerajaan dalam kenyataan berkata, jumlah kematian rakyat Palestin kini mencecah 11,180, termasuk 4,609 kanak-kanak dan 3,100 wanita.

Katanya, jumlah mangsa yang cedera juga mencecah 28,200 dengan 70 peratus daripadanya adalah golongan kanak-kanak dan wanita.

“Disebabkan sasaran sengaja ke atas hospital, dengan ancaman khusus kepada kakitangan perubatan, sebanyak 22 hospital dan 49 pusat kesihatan telah dipaksa tidak beroperasi kerana pencerobohan Israel.

“Tambahan pula, pasukan penjajah menyasarkan 53 kenderaan ambulans,” kata pejabat itu.

Sejak pencerobohan bermula, kira-kira 70 masjid musnah sepenuhnya, 153 lagi alami kerosakan dan tiga gereja turut menjadi sasaran serangan Israel.

Mengenai kerugian pertanian, kenyataan itu berkata, dianggarkan AS$180 juta kerugian langsung direkodkan dengan lebih 25 peratus kawasan pertanian musnah, berjumlah 45,000 dunam.

Sebuah dunam bersamaan dengan 1,000 meter persegi.

“Selain itu, banyak pokok berbuah rosak dan keseluruhan ternakan ayam, itik dan kolam ikan musnah,” katanya.

Pejabat itu turut melaporkan, 92 pejabat kerajaan dan 241 sekolah turut menjadi sasaran serangan rejim Israel.

Sejak 37 hari lalu, tentera Israel telah melancarkan serangan dari udara, darat dan laut ke atas Gaza, yang memusnahkan kawasan kejiranan dan menyebabkan peningkatan korban awam.- Agensi


Maghribi kenakan perintah berkurung di Casablanca

RABAT, 21 Muharram 1442H, Rabu – Pemerintah Maghribi menguatkuasakan perintah berkurung di Casablanca sebagai salah satu langkah membendung penularan jangkitan COVID-19.

Dalam satu kenyataan rasmi, pihak berkuasa berkata, sekatan akan dilakukan termasuk penutupan pelabuhan buruh, selain pergerakan keluar masuk penduduk perlu mendapat keizinan pihak berkuasa tempatan.

Selain itu, semua institusi pendidikan bermula dari peringkat sekolah rendah hingga ke peringkat universiti akan ditutup.

Sementara itu, sesi pembelajaran jarak jauh dan dalam talian akan disediakan oleh setiap institusi.

Waktu operasi premis perniagaan juga akan dihadkan, di mana pasar raya akan dibenarkan dibuka sehingga jam 3 petang manakala pembukaan kedai yang menjual lain-lain peralatan dan keperluan dihadkan sehingga jam 8 malam.

Pada masa sama, restoran dibenarkan beroperasi hanya sehingga jam 9 malam mengikut langkah-langkah pencegahan.

Ahad lalu, Maghribi mengumumkan sebanyak 2,234 kes baharu COVID-19 dengan 32 kematian.

Daripada 72,394 jumlah keseluruhan yang dijangkiti, 55,274 dilaporkan pulih manakala 1,361 orang direkodkan meninggal dunia, menurut Kementerian Kesihatan.

Casablanca adalah kawasan paling teruk dijangkiti COVID-19 di negara berkenaan dengan 948 jangkitan baharu dan 12 kematian pada Ahad -Agensi


Presiden Mali letak jawatan, sehari selepas ditawan pemberontak

BAMAKO, 29 Zulhijjah 1441H, Rabu – Ibrahim Boubacar Keita mengumumkan peletakan jawatan sebagai Presiden Mali, berkuat kuasa serta-merta – sehari selepas rampasan kuasa didalangi askar pemberontak.

Keputusan tergempar itu diumumkan Ibrahim Boubacar Keita menerusi siaran televisyen rasmi negara berkenaan, pagi ini.

Serentak itu, kerajaan dan keseluruhan jemaah menteri akan dibubarkan, katanya.

“Saya mengumumkan peletakan jawatan dan berterima kasih kepada rakyat Mali di atas sokongan yang diberikan beberapa tahun ini, serta kasih sayang semua,” katanya.

Pengumuman itu dibuat selepas askar pemberontak menawan Ibrahim Boubacar dan Perdana Menteri Mali, Boubou Cisse, semalam.

Terdahulu, Pertubuhan Bangsa-Bangsa Bersatu (PBB) menuntut supaya Ibrahim Boubacar Keita dan anggota kerajaannya dibebaskan dengan segera.

Jurucakap Guterres, Stephane Dujarric berkata, sebarang pertikaian perlu diselesaikan secara rundingan bersama dan pihaknya menuntut perdamaian.

“Semua pemegang taruh, khususnya pasukan keselamatan dan pertahanan harus mengelak daripada melanggari hak asasi manusia serta kebebasan individu semua rakyat Mali,” katanya.


Elak pilihan raya, peralihan kuasa dalam masa terdekat: BERJASA

BANGI, 20 Safar 1442H, Khamis – Barisan Jemaah Islamiah Se-Malaysia (BERJASA) menyarankan supaya sebarang pilihan raya di negara ini ditangguhkan, susulan kebimbangan akan peningkatan mendadak kes COVID-19.

Presidennya, Datuk Dr Badhrulhisham Abdul Aziz berkata, perkara itu penting demi keselamatan, kesihatan dan kesejahteraan rakyat.

“Ini telah terbukti bagaimana wabak COVID-19 yang melanda negara adalah berpunca sebahagiannya dari mereka yang berpergian ke Sabah atas urusan PRN (Pilihan Raya Negeri).

“Berapa ramai ahli-ahli politik dari pekerja parti hingga ke menteri telah disahkan positif COVID-19 berpunca dari berkempen di Sabah,” katanya dalam satu kenyataan, hari ini.

Pada masa sama, Badrulhisham turut menggesa pertukaran kerajaan pada ketika ini perlu dielakkan.

Beliau berkata, pertukaran kerajaan hanya akan memburukkan keadaan di mana, masa akan dihabiskan dengan perubahan polisi dan pertukaran jawatan yang bukan sahaja berlaku dalam kalangan ahli Kabinet, malah perkara sama turut terjadi di agensi-agensi lain.

Katanya, kini adalah masa Ahli Parlimen dari kedua-dua pihak kerajaan dan pembangkang duduk semeja bagi menyelesaikan masalah rakyat serta isu-isu mendesak.

“…terutamanya belanjawan tahunan negara, peruntukan untuk menangani COVID-19, pelan ekonomi, pendidikan, keselamatan negara dan lain-lain.

“Bersikaplah sebagai seorang negarawan yang cintakan watan ini, mengambil pendekatan berhikmah dan menunjukkan sifat kepimpinan yang berwibawa, mengatasi ketaksuban kepartian dan kepada pemimpin, demi untuk rakyat,” katanya.

Terdahulu, Suruhanjaya Pilihan Raya (SPR) akan mengadakan pilihan raya kecil (PRK) Parlimen Batu Sapi.

Setiausaha SPR, Ikmalrudin Ishak memaklumkan, tarikh PRK, hari pengundian awal dan tarikh penting lain akan ditentukan dalam mesyuarat Selasa ini.

Katanya, mesyuarat berkenaan akan dikendalikan oleh Pengerusi SPR, Datuk Abdul Ghani Salleh di Putrajaya dan sidang media akan diadakan selepas itu.

“SPR sudah menerima pemakluman rasmi daripada Yang di-Pertua Dewan Rakyat, Datuk Azhar Azizan Harun hari ini, berhubung kekosongan luar jangka kerusi Parlimen P185 Batu Sapi, Sabah.

“Selaras dengan Perkara 54 Fasal (1) Perlembagaan Persekutuan, SPR akan mengadakan PRK bagi mengisi kekosongan kerusi itu,” katanya.

Kerusi itu kosong berikutan kematian Datuk Liew Vui Keong, Jumaat lalu.


Reman lelaki disyaki bunuh isteri, bayi disambung seminggu lagi

JOHOR BAHRU, 11 Zulhijjah 1443H, Isnin –  Tempoh reman seorang lelaki yang disyaki membunuh isteri dan bayinya berusia tiga bulan di sebuah rumah di Kampung Bakar Batu, di sini, Isnin lepas, disambung tujuh hari lagi sehingga 18 Julai ini.

Perintah reman yang berkuat kuasa esok (12 Julai) itu dikeluarkan oleh Penolong Kanan Pendaftar Mahkamah Majistret Johor Bahru Suhaila Shafiuddin hari ini.

Sebelum ini, pencuci kapal berusia 24 tahun itu direman selama seminggu bermula 5 Julai sehingga hari ini bagi membolehkan siasatan lanjut mengikut Seksyen 302 Kanun Keseksaan.

Lelaki terbabit ditahan pada 4 Julai lepas di kawasan Permas Jaya di sini, beberapa jam selepas mayat dua beranak itu ditemukan di hadapan rumah mereka, di Kampung Bakar Batu.

Lelaki berkenaan ditahan ketika menunggang motosikal dalam keadaan berbogel pada 2.45 petang dan polis turut merampas sebilah pisau pemotong daging daripada lelaki itu.

Dua hari lepas, Ketua Polis Johor Datuk Kamarul Zaman Mamat dilaporkan berkata, seramai 11 individu telah diambil keterangan membabitkan kes pembunuhan itu.

Beliau berkata, siasatan juga masih dijalankan dan polis sedang melengkapkan kertas siasatan. – Bernama


Banjir kilat: Tiga kejadian tanah runtuh dilaporkan di ibu negara

KUALA LUMPUR, 5 Syaaban 1443H, Selasa – Sebanyak tiga kejadian tanah runtuh dilaporkan susulan banjir kilat yang melanda beberapa kawasan di ibu negara petang semalam.

Dewan Bandaraya Kuala Lumpur (DBKL) dalam kenyataan hari ini memaklumkan dua kawasan melibatkan rizab jalan iaitu di 1/27, Taman Gembira dan Jalan Hang Tuah 4, Salak Selatan manakala di Seksyen 6, Wangsa Maju merupakan tanah persendirian.

“DBKL telah meninjau ke kawasan terlibat dan kerja-kerja susulan akan dilakukan dengan segera,” menurut kenyataan itu.

Kenyataan itu memberitahu hujan lebat dengan kadar taburan hujan melebihi 100 milimeter per jam sekitar 3 petang semalam menyebabkan banjir kilat di 29 kawasan di ibu negara antaranya Jalan Yaakob Latif, Jalan Ampang, Underpass Jalan Pudu, Jalan Maharajalela, Jalan Cheras dan Jalan Melaka.

Daripada 29 kawasan itu, DBKL memaklumkan 25 kawasan surut dalam masa 30 hingga 45 minit manakala empat lagi iaitu Underpass Bulatan Pudu, Terowong Jalan Tun Razak, Kampung Pasir dan Kampung Periuk, surut dalam tempoh satu hingga tiga jam.

“Bantuan awal bagi melancarkan trafik dan kerja pembersihan telah dilaksanakan termasuk menggerakkan trak tunda bagi mengalihkan kenderaan terkandas,” menurut kenyataan itu.

Dalam pada itu, DBKL mengenal pasti 12 lokasi pokok tumbang dan dahan sekah menerusi siasatan di tapak serta aduan awam antaranya di Jalan Pudu Lama, Jalan Teluk Pulai, Jalan Kuchai 2 dan Jalan Desa Utama.

Sementara itu, dua pusat pemindahan sementara (PPS) dibuka di Sekolah Jenis Kebangsaan (Tamil) Saraswati melibatkan mangsa banjir di Kampung Pasir seramai 560 orang (145 keluarga) dan Dewan Sultan Sulaiman membabitkan 381 orang (84 keluarga) dari Kampung Periuk.

Di SELANGOR, menerusi ciapan di Twitter rasmi Menteri Besar Datuk Seri Amirudin Shari, @AmirudinShari memaklumkan seramai 1,122 mangsa daripada 263 keluarga ditempatkan di sembilan PPS di seluruh negeri itu.

Beliau berkata, agensi pengurusan bencana terus memantau keadaan dan akan membantu proses pemindahan mangsa.

“Talian Bilik Gerakan Bencana Majlis Bandaraya Subang Jaya telah dibuka dan beroperasi 24 jam, sebarang aduan serta kecemasan di kawasan itu boleh menghubungi 03-80247700,” katanya.

Di PERAK, banjir di daerah Muallim pulih sepenuhnya apabila air kembali surut dan PPS Dewan Sekolah Menengah Kebangsaan (SMK) Khair Johari ditutup pagi ini.

Jurucakap Sekretariat Pengurusan Bencana Negeri Perak dalam kenyataan melaporkan 168 mangsa daripada 26 keluarga yang dipindahkan ke PPS itu semalam telah dibenarkan pulang ke rumah masing-masing di Kampung Berop, Behrang.

Sementara itu, di Hilir Perak, 18 orang daripada empat keluarga masih ditempatkan di PPS Dewan Serbaguna Padang Tembak berikutan kediaman mereka di Batu 7 1/2 Jalan Changkat Jong dinaiki air tengah hari semalam.

Ketua Balai Bomba dan Penyelamat Teluk Intan, Mohd Ismail Mohd Yunus berkata, paras banjir surut kepada 0.3 meter pagi ini berbanding 0.6 meter semalam dan cuaca pagi ini cerah. – Bernama


Turkiye batal 238 penerbangan kerana salji tebal

ISTANBUL, 14 Rejab 1444H, Ahad – Kira-kira 238 penerbangan di Turkiye dibatalkan berikutan ramalan salji tebal melanda Istanbul bermula hari ini dan esok.

Syarikat penerbangan kebangsaan Turkiye, Turkish Airline sebelum ini mengeluarkan makluman pembatalan penerbangan berikutan situasi cuaca yang tidak menentu dan situasi salji tebal melanda negara itu.

“Keseluruhan 238 penerbangan di lapangan terbang di Istanbul telah dibatalkan membabitkan 72 penerbangan domestik dan 166 adalah penerbangan antarabangsa,” katanya yang turut menjangkan banyak lagi penerbangan akan dibatalkan.

Penumpang disaran sentiasa membuat semakan di laman web syarikat penerbangan dan papan tanda maklumat bagi mendapatkan kemas kini penerbangan mereka.

Sementara itu, Gabenor Istanbul, Ali Yerlikaya memberi amaran keadaan salji tebal melanda di bandar-bandar utama dengan suhu menurun sehingga 0 darjah celcius, memetik laporan Sputnik.

Suhu sejuk melampau dan keadaan angin kencang berterusan dengan kelajuan antara 60 hingga kilometer sejam.

Bulan lalu, media Turkiye melaporkan paras aliran air di empangan-empangan utama di Istanbul berkurangan secara drastik berikutan hujan yang tidak mencukupi dengan risiko kemarau dan sekatan belain air.

Sehingga awal Februari ini, takungan air yang membekalkan air  keseluruhan negara itu berkurangan sehingga 30 peratus. –


Banjir besar patut jadi ‘hantukan kuat’ pada pemegang kuasa

BANGI, 27 Jamadilawal 1442H, Isnin – Pelik apabila kerajaan negeri Pahang masih tidak bertegas terhadap penceroboh tanah, walhal ramai pakar menyuarakan kerisauan terhadap penggondolan hutan dan kaitannya dengan banjir dari sudut sains.

Antara mereka yang berhujah adalah Pakar Geologi Kejuruteraan dan Mekanik Tanah dari Universiti Kebangsaan Malaysia (UKM), Dr Nor Shahidah Mohd Nazer dan Presiden Persatuan Pencinta Alam Malaysia (MNS), Prof Dr Ahmad Ismail.

Dr Nor Shahidah dilaporkan berkata, penduduk kawasan ‘rentan’ di negeri Pantai Timur Semenanjung, khususnya Pahang, berdepan risiko banjir teruk setiap tahun sekiranya aktiviti ‘pembersihan hutan’ dibiar berterusan, tanpa sistem tadahan air sebagai ‘pelampung’.

Katanya, banjir yang melanda tidak akan seteruk sekarang, jika pembersihan hutan khususnya pembalakan dilakukan secara terancang dan terkawal.

Sementara Prof Dr Ahmad Ismail pula berkata, penerokaan haram dan pembangunan yang tidak terancang boleh menyumbang kepada banjir.

Mengulas perkara itu, Presiden gerakan Islam, Ikatan Muslimin Malaysia (ISMA), Haji Aminuddin Yahaya mengingatkan semula apa yang diperkatakan oleh Hakim Mahkamah Tinggi Kuantan dalam kes pencerobohan tanah Raub pada bulan lalu, bahawa tanah yang diceroboh itu adalah kawasan tadahan air, justeru, kerajaan perlu mengambil serius akan perkara ini.

Namun apa yang menyedihkan baginya apabila penceroboh di Raub masih lagi bebas menjarah tanah selepas mendapat ‘greenlight’ dari Mahkamah Rayuan minggu lalu.

“Kita semua juga tahu, bahawa bukan hutan di Raub sahaja yang diceroboh dengan skala yang teramat besar tetapi hampir di semua daerah di Pahang.

“Bacalah berita, di Pahang, berlakunya pencerobohan hutan dan tanah untuk menjarah pelbagai hasil secara haram seperti balak, emas dan sebagainya.

“Itu apa yang dilaporkan di media, yang tidak dilapor memang banyak lagi. Tanyalah anak-anak Pahang,” katanya dalam kenyataan hari ini.

Dalam kenyataan sama Haji Aminuddin yang juga Pertubuhan-Pertubuhan Pembela Islam (PEMBELA) berkata, isu korupsi dalam hal-hal mengenai tanah bukanlah perkara yang baharu, malah ianya suatu rahsia yang diketahui oleh semua.

“Bahkan, pastinya ada petualang-petualang dari kalangan politikus membuatkan korupsi itu semakin subur.

“Akhirnya yang menderita adalah rakyat di kampung-kampung tetapi pada masa yang sama petualang-petualang itu duduk selesa menikmati kekayaan di kawasan yang selamat, di atas kerusi empuk tanpa rasa serba salah sambil menghitung kekayaan.

“Jangan hanya kerana kerakusan seorang dua, rakyat marhaen yang menderita. Bertindaklah. Apa lagi alasan yang mahu kita berikan? Apakah banjir besar ini tidak cukup untuk menginsafkan kita semua?,” soalnya.


Mahkamah benar 122 pembeli rumah saman syarikat pembinaan

KUALA LUMPUR, 8 Rabiulakhir 1444H, Khamis – Mahkamah Tinggi di sini hari ini membenarkan saman 122 pembeli rumah di Cyberjaya terhadap syarikat pembinaan Wawasan Rajawali Sdn Bhd.

Peguam V. Rajadevan, yang mewakili kesemua plaintif, berkata, Hakim Datuk Akhtar Tahir membuat keputusan itu selepas bersetuju dengan hujahnya bahawa Wawasan Rajawali memberikan gambaran salah dalam risalah bahawa projek tersebut adalah pembangunan bercampur terdiri daripada kediaman, hotel, pusat beli-belah dan taman digelar sebagai ‘Your World In One Place’ yang gagal diserah kepada pembeli seperti dijanjikan.

Beliau berkata, Wawasan Rajawali, anak syarikat milik penuh OSK Property Holdings Sdn Bhd, telah diperintah membayar RM50,000 kepada setiap pembeli rumah kerana memberikan gambaran yang salah.

“Hakim turut memerintahkan agar pampasan dibayar bagi penyerahan lewat berjumlah RM1,351,797 kepada pembeli rumah yang terjejas. Ganti rugi teruk berjumlah RM2 juta juga diberikan kepada mereka. Wawasan Rajawali juga diarah membetulkan kecacatan hartanah terbabit dalam tempoh tiga bulan mulai hari ini,” kata Rajadevan ketika dihubungi.

Prosiding hari ini dijalankan secara dalam talian selepas perbicaraan penuh. Masing-masing empat saksi plaintif dan pembelaan telah memberi keterangan sepanjang perbicaraan kes itu.

Kesemua plaintif memfailkan saman pada Mei 2019 selepas mendakwa Wawasan Rajawali telah menawarkan unit pangsapuri perkhidmatan/kondominium di Cyberjaya dengan membuat representasi di dalam risalah yang diedarkan kepada pembeli.

Dakwa plaintif, antara representasi itu ialah unit kondominium yang dijual adalah sebahagian daripada projek pembangunan bercampur yang antara lain termasuk pusat beli-belah, hotel dan taman.

Kesemua plaintif mendakwa mereka bersandarkan kepada representasi defendan dalam membuat keputusan untuk membeli kondominium terbabit pada harga yang tinggi.

Bagaimanapun, selepas memperoleh milikan kosong, mereka mendapati janji defendan mengenai pembangunan bercampur tidak ditepati dan tidak ada sebarang projek pembangunan komersial seperti pusat beli-belah, hotel dan taman yang dibina berdasarkan representasi itu. – Bernama


Sektor pertanian Palestin rugi RM842.9 juta angkara serangan Israel

GAZA, 23 Syawal 1442H, Jumaat – Sektor pertanian di Gaza mengalami kerugian dianggarkan bernilai AS$204 juta (RM842.9 juta) akibat serangan tentera pengganas Israel ke atas wilayah itu, menurut kementerian.

Kementerian Pertanian Palestin di Gaza memberitahu bahawa serangan selama 11 hari itu menjejaskan golongan petani yang  terpaksa menghentikan aktiviti pertanian mereka.

“Kerugian itu termasuk kemusnahan ratusan ekar tanaman sayur-sayuran dan pokok sebagai hasil pendapatan langsung, serta gangguan air untuk tujuan pengairan.

“Pemilik ternakan juga mengalami kerugian kerana sebilangan besar burung dan binatang mati akibat gangguan bekalan makanan ternakan ekoran penutupan lintasan sempadan,” kata kementerian.

Akses kepada tanah dan ketiadaan pasaran terbuka bagi hasil termasuk peluang eksport menjadi masalah utama disebabkan sekatan berterusan Israel di Gaza.

Bahkan, insiden pengeboman menjadikan keadaan itu lebih buruk. Akibatnya, berlaku penurunan mendadak kepada hasil pertanian sehingga menyebabkan kerugian pada petani.

“Pembekal keperluan pertanian di Gaza termasuk baja, racun perosak dan plastik juga mengalami kerugian akibat pengeboman Israel itu,” kata kementerian. – Agensi


Institusi fatwa perlu pragmatik, diberi pengiktirafan berdepan isu umat Islam

TERDAPAT usaha yang berterusan untuk memperlekehkan institusi fatwa dan menggambarkan fatwa tidak langsung boleh wujud dalam hierarki perundangan negara.

Digambarkan akan rendahnya darjat fatwa itu hinggakan apa jua yang dikatakan sebagai hak asasi seseorang itu adalah menghampiri hak mutlak yang tidak boleh disangkal.

Jika terdapat intervensi fatwa, maka fatwa tersebut dikatakan melanggar Perlembagaan Persekutuan dan mahkamah diajak untuk tidak memberikan pengiktirafan kepada fatwa.

Bagi melihat kewajaran telahan tersebut mari kita menyusuri fatwa-fatwa yang sedang dan telah dicabar di mahkamah untuk kita menilai sama ada institusi fatwa itu telah sebenarnya melangkaui bidang kuasanya dalam menyediakan pandangan berkaitan perintah agama Islam sebagaimana yang ditetapkan oleh Perlembagaan Persekutuan.

Diantara fatwa-fatwa tersebut adalah fatwa berkaitan anak tak sah taraf tidak boleh dibinkan kepada nama bapa kandungnya, fatwa berkaitan entiti-entiti yang tidak dibenarkan melaksanakan aktiviti atau menyampaikan ajaran mereka di sesuatu negeri atas hujah bahawa ianya bertentangan dengan hukum syarak, fatwa berkaitan tauliah mengajar kepada penceramah-penceramah agama Islam dalam negeri tersebut dan fatwa berkaitan wanita Islam menyertai pertandingan ratu cantik.

Majlis Fatwa Negeri diberikan kuasa oleh Enakmen Pentadbiran Agama Islam Negeri bagi membuat ketentuan hukum dalam sempadan kuasanya contohnya dalam soal siapa yang boleh mengajar ilmu agama Islam dalam bumbung sesebuah negeri itu atau soal bagaimana urusan akidah umat Islam dalam negeri tersebut digarispandukan sebagaimana yang diperkenankan oleh Ketua Agama Islam Negeri iaitu Tuanku Sultan sendiri.

Penyelerasan dari pemerintah ini adalah penting bagi menjaga maslahah umat Islam yang sebahagian besarnya adalah orang awam agar tidak berpecah belah hingga bertelingkah dalam memahami sesuatu hukum.

Ini selari dengan maxim Salus Populi Suprema Lex Esto, keselamatan rakyat perlu sentiasa diletakkan ditempat yang tinggi. Maknanya, melestarikan rukun kehidupan dalam ajaran agama Islam mengikut aturan pemerintah yang dizahirkan antaranya melalui fatwa adalah lebih utama berbanding kebebasan sekelompok kecil masyarakat.

Peranan fatwa menjadi terlebih penting dalam masyarakat hari ini apabila terdapat urusan seharian masyarakat yang melibatkan wujudnya silang isu perundangan sivil dan syariah.

Barangkali kita boleh mengimbas kembali kata-kata Tun Salleh Abas di Mahkamah Persekutuan dalam kes Re Dato’ Bentara Luar pada tahun 1981 apabila beliau menyatakan bahawa sungguhpun mahkamah tidak terikat kepada fatwa Mufti Johor berkaitan wakaf tersebut, tetapi mahkamah juga tidak terikat untuk menolak fatwa tersebut kerana Mahkamah Persekutuan berpandangan bahawa fatwa tersebut telah dibuat oleh mereka yang paling berkelayakan mengeluarkan pandangan hukum syara’ yang menghabiskan usia mereka mengkaji dan menafsirkan ilmu berkaitan perundangan Islam dan untuk itu mahkamah mendapati bahawa mereka tiada alasan untuk menolak fatwa tersebut.

Mahkamah Persekutuan pada tahun 2020 dalam kes anak tak sah taraf atau dikenali kes Bin Abdullah juga diminta mempertimbangkan kesan fatwa dari Muzakarah Fatwa Kebangsaan dan Jawatankuasa Fatwa Negeri Johor yang menghalang anak tak sah taraf dibinkan atas nama bapa kandungnya berbanding kebenaran yang diberikan oleh Seksyen 13A Akta Pendaftaran Kelahiran dan Kematian 1957 dimana mahkamah akhirnya memutuskan bahawa suatu fatwa boleh mengikat sesuatu jabatan kerajaan seperti Jabatan Pendaftaran Negara dengan syarat fatwa tersebut perlu sempurna diwartakan mengikut perundangan negeri.

Sungguhpun terdapat sekatan terhadap kuasa undang-undang jenayah Islam di dalam enakmen negeri rentetan penghakiman kes Iki Putra di Mahkamah Persekutuan baru-baru ini, ianya tidak menjejaskan keluasan tafsiran Perintah Agama Islam sebagaimana diperjelaskan dalam kes Sulaiman Takreb (Ayah Pin) yang mana pihak berkuasa agama Islam negeri kekal mempunyai kuasa terhadap isu-isu berkaitan akidah, syariah dan akhlak untuk dibahaskan oleh ahli-ahli Majlis Fatwa Negeri yang ahli dalam perundangan Islam hingga diistinbatkan menjadi suatu hukum atas ijma’ mereka dan menjadi dokumen perundangan mengikat setelah diwartakan.

Kedudukan Islam sebagai agama negara dan agama negeri tidak mungkin boleh dipisahkan dengan institusi pengeluar hukum yang menjadi tunjangnya. Perlu juga diingat bahawa selain dari fatwa yang dikeluarkan oleh Majlis Fatwa negeri terdapat juga pandangan hukum syara’ yang juga mempunyai kesan perundangan dalam negara kita iaitu berkaitan dengan muamalat dan kewangan Islam dimana ianya berada dalam bidang kuasa Majlis Penasihat Syariah, Bank Negara Malaysia.

Kuasa Majlis Penasihat Syariah melalui Akta Bank Negara Malaysia 2009 telah dibincangkan dengan mendalam di Mahkamah Persekutuan dalam kes Kuwait Finance House. Mahkamah Persekutuan yang bersidang dengan sembilan orang hakim telah secara majoriti memutuskan bahawa kuasa Majlis Penasihat Syariah tersebut adalah sah berkuatkuasa dan tidak melanggar Perlembagaan Persekutuan.

Menarik untuk dilihat bahawa penghakiman mahkamah ini memperakui bahawa mahkamah sivil tidak mempunyai kepakaran untuk menggali isu hukum syara’ dan oleh itu keputusan Majlis Penasihat Syariah, Bank Negara Malaysia adalah mengikat mahkamah kerana entiti itu ditubuhkan dan dianggotai oleh pakar-pakar dalam bidang muamalat yang mahir dan berkuasa untuk membuat apa-apa keputusan berkaitan persoalan hukum syara’.

Tentunya fatwa di atas adalah relevan dan memberi manfaat kepada setiap umat Islam kerana perkara yang diperjelaskan dalam fatwa tersebut adalah soal hukum syara’ yang telah dirungkai oleh ahli-ahli fatwa yang berkelayakan.

Namun fatwa seringkali pula dimusuhi kerana ianya tidak menepati selera segelintir kelompok dan fatwa terkadang dilihat meletakkan batasan terhadap kebebasan yang diinginkan.

Kebebasan adalah suatu hak tetapi tidaklah boleh bersifat mutlak kerana kita dipayungi oleh empat belas perlembagaan iaitu satu Perlembagaan Persekutuan yang terkait dengan tiga belas Perlembagaan Negeri-negeri.

Apabila peruntukan di dalam Perlembagaan Persekutuan sendiri merujuk kepada Perlembagaan Negeri berulang-ulang kali, maka tentulah Undang-Undang Tubuh Negeri itu juga mempunyai peranan yang signifikan.

Perlembagaan Persekutuan seterusnya memperakukan kuasa Sultan sesebuah negeri untuk menjalankan hak-hak dan keistimewaan Sultan negeri itu mengikut peruntukan Perlembagaan Negeri termasuklah dalam pentadbiran hukum syara’.

Apatah lagi Tuanku Sultan melalui sumpah naik takhta mereka telah mengakujanji untuk memelihara dan menjaga agama Islam pada setiap masa.

Meneliti titah Tuanku Sultan Johor dan Sultan Selangor terhadap penghakiman kes kalimah Allah di Mahkamah Tinggi baru-baru ini, kita akan dapati bahawa terdapat nada tegas baginda bahawa hal ehwal yang berkait perintah agama Islam perlu terus kekal dalam sempadan perundangan negeri.

Ketegasan ini terangkum dalam kata-kata Imam al Ghazali yang menyimpulkan hubung kait institusi kesultanan dan institusi agama Islam. “Raja dan agama ibarat saudara kembar. Agama merupakan dasar, sementara Sultan pula adalah penjaganya. Barang yang tiada dasar akan hilang. Tidaklah lengkap penguasaan dan pengawalan, melainkan dengan Sultan”.

Justeru, institusi fatwa perlu bersifat pragmatik dan diberikan pengiktirafan bagi mendepani cabaran isu-isu semasa umat Islam dalam negara kita dan amatlah molek serta wajar untuk institusi lain dalam negara kita mendapatkan panduan darinya.

Datuk Ikbal Salam
Peguambela dan Peguamcara
Johor Bahru


Guna pelbagai kaedah untuk daftar suntikan vaksin COVID-19

KUALA LUMPUR, 28 Jamadilakhir 1442H, Rabu – Pendaftaran suntikan vaksin COVID-19 yang dijangka dibuka tidak lama lagi untuk orang ramai perlulah mengguna pakai pelbagai platform mudah dan mesra rakyat supaya boleh dicapai oleh semua peringkat masyarakat bagi memastikan tiada yang tercicir dalam pengambilan vaksin itu.

Selain daripada MySejahtera seperti yang dicadangkan ramai pihak, pelbagai cara dan kaedah lain juga perlu dipertimbangkan terutamanya kepada mereka yang tidak mempunyai akses kepada aplikasi itu, demikian menurut pakar-pakar perubatan.

Bagi Presiden Persatuan Pakar Perubatan Kesihatan Awam Malaysia, Datuk Dr Zainal Ariffin Omar, ini termasuklah cara lazim iaitu mengisi borang secara manual bagi mereka yang tinggal di kawasan pedalaman dan tidak mempunyai akses kepada Internet.

Sebenarnya tidak sukar untuk menyampaikan maklumat mengenai vaksin kepada mereka yang tinggal di kawasan pedalaman memandangkan adanya klinik-klinik kesihatan kerajaan dan klinik ‘mobile’ atau bergerak yang boleh menjadi penghubung dengan penduduk di situ.

“Kempen perlu dijalankan bagi memastikan penduduk tahu dan peka mengenai segala proses pendaftaran suntikan vaksin sebagai contoh, jawatankuasa kampung atau surau di kawasan pedalaman atau luar bandar boleh membantu perhebatkan kempen-kempen seperti pemberian borang.

“Klinik-klinik kesihatan kerajaan terutamanya di luar bandar juga boleh memainkan peranan dengan menghubungi pesakit mereka dan memberikan borang memandangkan mereka mempunyai senarai pesakit yang merupakan anggota komuniti di kawasan mereka,” katanya kepada Bernama ketika dihubungi.

Berkongsi pandangan yang sama, Pakar Perubatan Kesihatan Awam Jabatan Mikrobiologi Perubatan, Falkulti Perubatan dan Sains Kesihatan, Universiti Putra Malaysia Prof Madya Dr Malina Osman berkata, berdasarkan pengalaman beliau bertugas di klinik kesihatan, klinik itu atau klinik desa boleh dijadikan satu daripada cara untuk membuat pendaftaran penerima vaksin itu.

“Klinik desa boleh diberikan tanggungjawab untuk mengenal pasti individu-individu yang berkenaan bagi tujuan pendaftaran.

“Dengan kaedah ini, kerajaan dapat memudahkan mereka yang tidak mempunyai akses Internet yang baik di tempat tinggal mereka dan juga membantu individu yang tidak mempunyai kemahiran dalam pendaftaran secara dalam talian,” jelasnya.

Beliau berkata, selain menggunakan aplikasi dalam talian seperti MySejahtera, kerajaan juga disaran mewujudkan laman web khusus bagi memudahkan rakyat Malaysia mengakses proses pendaftaran itu.

“Saya secara umum berpendapat pendaftaran secara dalam talian itu memang sangat memudahkan…mengambil contoh kaedah bancian secara dalam talian, mungkin kerajaan boleh menggunakan kaedah yang sama,” katanya.

Dalam pada itu, Dr Malina juga berpendapat bahawa kerajaan perlu mengambil kira penduduk di negara ini yang masih mempunyai masalah status kewarganegaraan bagi menerima vaksin itu.

Beliau berkata, dalam menguruskan pendaftaran suntikan vaksin ini perlu melibatkan pelbagai agensi agar tiada yang tercicir terutamanya mereka yang berisiko.

“Kita maklum bahawa vaksin akan diberikan kepada mereka berusia 18 tahun ke atas, tetapi terdapat dalam kalangan mereka itu masih menghadapi masalah status kewarganegaraan, perkara itu perlu diambil kira bagi pertimbangan pendaftaran,” katanya.

Dalam pada itu, Pengarah Pusat Penyelidikan dan Pendidikan Penyakit Berjangkit Tropika, Universiti Malaya Prof Dr Sazaly Abu Bakar berpendapat pendaftaran secara berperingkat perlu dilakukan bagi mengelakkan timbul masalah teknikal bagi aplikasi MySejahtera.

Menjelaskan cadangan itu, beliau berkata, orang ramai boleh membuat pendaftaran vaksin itu mengikut zon bagi setiap negeri supaya pendaftaran suntikan vaksin itu lebih teratur dan sistematik.

“Paling penting adalah ‘server’ (pelayan) MySejahtera mempunyai kapasiti yang tinggi. Pendaftaran pelaksanaan vaksin itu mungkin boleh dilakukan mengikut zon iaitu seperti di Semenanjung Malaysia ini dibahagikan kepada tiga atau lima zon, begitu juga di Sabah dan Sarawak,” katanya.

Selain itu, Dr Sazaly berkata, vaksin juga boleh diberikan secara berperingkat misalnya mengikut lokasi zon merah terlebih dahulu.

Mengulas mengenai kemungkinan sebahagian masyarakat luar bandar tidak biasa dengan kegunaan MySejahtera, beliau berpendapat anak-anak perlu memainkan peranan mereka dengan membimbing ibu bapa untuk melakukan pendaftaran secara dalam talian.

“Saya rasa tidak ada masalah penggunaan MySejahtera ini di mana-mana sahaja, sekarang ini pun masyarakat di luar bandar mempunyai pengetahuan dalam urusan secara dalam talian sebagai contohnya pembayaran tanpa tunai iaitu menggunakan kad dan sebagainya,” katanya.

Pada 4 Februari lepas, Perdana Menteri Tan Sri Muhyiddin Yassin berkata kerajaan akan memulakan Program Imunisasi COVID-19 Kebangsaan mulai hujung bulan ini, dengan kerajaan menyasarkan sebanyak 80 peratus populasi negara ini atau 26.5 juta individu menerima vaksin yang akan diberikan secara percuma dalam tiga fasa.

Fasa pertama dari Februari hingga April adalah untuk sejumlah 500,000 petugas barisan hadapan yang terlibat secara langsung dalam memerangi wabak itu, fasa kedua dari April-Ogos adalah bagi kumpulan berisiko tinggi iaitu warga emas berusia 60 tahun ke atas dan kumpulan rentan dengan masalah morbiditi seperti penyakit jantung, obesiti, diabetes dan tekanan darah tinggi selain golongan orang kurang upaya (OKU). Fasa ketiga pula adalah bagi golongan dewasa berusia 18 tahun ke atas dari Mei ini hingga Februari tahun depan. – Bernama


Serakah nafsu rebut kuasa angkara COVID-19 merebak

BANGI, 18 Safar 1442H, Selasa – Pilihan Raya Umum ke-15 (PRU15) nanti akan membolehkan rakyat ‘mengkuarantinkan’ semua pemimpin politik yang rasis, cauvinis, rasuah, tamak haloba, rakus, pengkhianat, oportunis dan hipokrit.

Tanpa menamakan mana-mana pihak, pemerhati politik, Mohd Luttfi Abd Khalid berkata, mereka ini telah memperjudikan kedaulatan dan masa depan negara serta kepentingan rakyat, umat dan bangsa, gara-gara keserakahan hawa nafsu mereka.

“Ancaman dari pandemik COVID-19 lebih mudah dihadapi oleh rakyat Malaysia dari saban hari berhadapan dengan kacau bilau politik, ketidakstabilan negara dan masa depan yang tidak menentu, yang ditimbulkan oleh puak-puak yang terlalu obses dengan kuasa.

“Mereka semua perlu bertaubat, meminta maaf kepada seluruh rakyat dan mengembalikan mandat dan hak untuk memilih pemimpin negara kepada para pengundi.

“Orang yang mati tidak akan hidup kembali, tapi para politikus yang tidak berguna boleh dihalau pergi!,” tegasnya dalam satu kenyataan hari ini.

Pada masa sama, beliau mengakui kenyataan Pengarah Komunikasi Parti Keadilan Rakyat (PKR), Fahmi Fadzil bahawa kerajaan membuat keputusan yang salah apabila tidak mewajibkan saringan dan kuarantin bagi individu yang pulang dari Sabah sebelum 27 September.

“Benar, ini satu kesilapan. Tapi jangan lupa juga bahawa tamak haloba dan keserakahan nafsu yang membuak-buak untuk berkuasa, merampas kuasa dan kekal berkuasa adalah punca angkaranya.

“Pilihan Raya Negeri (PRN) Sabah adalah testimoni terkuat mengenai pernyataan itu. Baik kerajaan Pakatan Harapan (PH) atau Perikatan Nasional (PN), kamu berdua telah mengecewakan rakyat. Baru pilihan raya negeri, satu negara mendapat tempias pandemik COVID-19 ini,” katanya.

Beliau menjangkakan sekiranya PRU15 dibuat juga dalam situasi rangkaian pandemik COVID-19 belum putus lagi sepenuhnya, maka seluruh negara akan terpaksa diletakkan dalam keadaan ‘lock down’ dan kuarantin yang lebih lama.

Katanya, bekas pemimpin BERSIH yang sangat rapat dengan kerajaan PH dahulu, Datuk Ambiga Sreenevasan pernah menyuarakan pandangannya supaya jangan adakan pilihan raya awal kerana ia akan menelan belanja yang tinggi.

“Kos yang terbabit iaitu antara 750 hingga 800 juta adalah satu beban kewangan yang sangat tinggi dalam keadaan normal.

“Kos terselindung bila pilihan raya diadakan juga, lebih-lebih lagi dalam keadaan pandemik COVID-19 ini, sudah tentu berlipat kali ganda lagi, khususnya dari segi kos keseluruhan untuk menangani wabak ini dan bilangan pesakit yang mencanak naik statistiknya pasca-PRN Sabah.

“Pengarah Komunikasi PKR, Fahmi Fadzil sedar tak, atau terlupa juga tentang kesilapan titik perpuluhan? Pada waktu itu, siapakah yang akan dipersalahkan pula?,” soalnya.


Kelantan rekod 50 kematian akibat penyakit tibi

KUALA KRAI, 20 Safar 1445H, Rabu – Jabatan Kesihatan Negeri Kelantan (JKNK) merekodkan 50 kematian daripada 666 kes penyakit tibi yang dilaporkan dalam tempoh enam bulan pertama tahun ini.

Pengarahnya, Datuk Dr Zaini Hussin berkata, kebanyakan pesakit tibi di Kelantan melibatkan golongan dewasa berusia 55 hingga 64 tahun.

“Ia (penyakit tibi) turut melibatkan pesakit kanak-kanak iaitu sekitar 10 peratus,” katanya.

Beliau berkata demikian pada sidang media selepas merasmikan Sambutan Hari Tibi Peringkat Negeri Kelantan di Maktab Rendah Sains Mara (MRSM) Kuala Krai, di sini hari ini.

Mengulas lanjut, Dr Zaini berkata jumlah 666 kes yang direkodkan itu menunjukkan trend peningkatan berbanding 1,074 kes yang direkodkan sepanjang tahun lepas. (12 bulan).

Beliau berkata, peningkatan berlaku berikutan ada pesakit yang mengambil mudah dengan lewat mendapatkan rawatan selanjutnya.

“Paling ketara apabila ada sesetengah pesakit tidak mendapatkan rawatan yang sempurna kerana tempoh merawat tibi adalah lama.

“Pesakit tibi yang berakhir dengan kematian biasanya mempunyai penyakit lain seperti jantung, diabetes dan sebagainya, selain penyakit itu sendiri sudah diperingkat kronik,” katanya.- Bernama


Tak puas hati disindir mungkin punca suspek bunuh Siti Nur Surya

BANGI, 17 Rabiulawal 1442H, Selasa – Punca pembunuhan Siti Nur Surya Ismail di Kampung Lubok Batu, Telemong, Kuala Berang, kelmarin mungkin disebabkan perasaan tidak puas hati suspek akibat sering disindir.

Tidak menolak kemungkinan itu, Ketua Polis Daerah Hulu Terengganu, Deputi Superintendan Mohd Adli Mat Daud berkata, ia berikutan pendedahan suspek ketika tampil di Balai Polis Telemong bersama ibunya bagi membantu siasatan kes berkenaan kira-kira jam 7.30 pagi semalam.

“Suspek berusia 19 tahun mendakwa bahawa mangsa sering mengejek kehidupan keluarganya yang miskin kerana ibu hanya bekerja sebagai tukang cuci dan bapa pula bekerja kampung, berbanding kehidupan keluarga mangsa yang agak senang.

“Suspek turut mendakwa mangsa suka mengejek dengan menyatakan dia tidak cantik berbanding dirinya, dan kononnya kekurangan itu menjadi punca suspek masih tiada teman lelaki sehingga dia sering memendam perasaan,” katanya seperti dilapor Berita Harian hari ini.

Mohd Adli bagaimanapun berkata, polis masih menjalankan siasatan lanjut untuk mengenal pasti punca sebenar kejadian.

Katanya, selain pergelangan tangan Siti Nur Surya dipotong, pemeriksaan juga mendapati ada kesan tusukan pada leher mangsa dan beberapa kecederaan lain.

“Polis juga percaya ada berlaku pergelutan antara mangsa dengan suspek kerana kita menjumpai beberapa helaian rambut dalam genggaman mangsa,” katanya.

Sebelum ini dilaporkan, seorang remaja perempuan berusia 19 tahun ditemui mati dipercayai dibunuh dalam kejadian samun.

Dalam kejadian jam 2.30 petang itu, mangsa ditemui tertiarap di ruang tamu rumah berkenaan oleh adiknya, Siti Nur Syuhada, 15, yang baru pulang dari sekolah.


Individu darah A lebih berisiko dijangkiti COVID-19: Kajian

ANKARA, 20 Rejab 1442H, Khamis – Wabak COVID-19 lebih cenderung menjangkiti individu mengikut jenis kumpulan darah tertentu, menurut kajian Blood Andvances yang diterbitkan pada Rabu.

Kajian itu mendapati bahawa wabak berkenaan sangat mudah menjangkiti antigen kumpulan darah A yang terdapat pada sel pernafasan.

Bagaimanapun, hasil kajian itu juga memberi petunjuk mengenai kemungkinan  wujud hubungan antara kumpulan darah A dan jangkitan COVID-19.

“Sekiranya kita dapat memahami bagaimana virus berinteraksi dengan kumpulan darah pada individu, mungkin kita dapat mencari penawar atau kaedah pencegahan.

“Pemerhatian kami bukan hanya pada satu-satu mekanisme yang bertindak balas terhadap apa yang dilihat secara klinikal, tetapi menjelaskan beberapa pengaruh jenis darah pada jangkitan COVID-19,” kata kajian itu.

Sehingga kini, wabak COVID-19 telah meragut lebih 2.5 juta nyawa di seluruh dunia dengan 115 juta kes jangkitan.

Berdasarkan rekod itu, Amerika Syarikat (AS) masih mendahului dengan 518,000 kematian dan 28.7 juta kes jangkitan, menurut data Universiti Johns Hopkins.-  Agensi


Gempa bumi lemah berlaku di Beluran, Sabah

KUALA LUMPUR, 25 Syaaban 1443H, Isnin – Satu gempa bumi lemah berukuran 3.8 pada skala Richter berlaku di Beluran, Sabah pada 8.39 malam tadi.

Menurut kenyataan Jabatan Meteorologi Malaysia (MetMalaysia) gempa dengan kedalaman tujuh kilometer (km) itu berlaku pada jarak 47km Timur dari Pitas, Sabah.

Menurut kenyataan itu, gegaran mungkin dirasai di Beluran dan kawasan sekitarnya. – Bernama


Malaysia runding dengan 12 negara laksana VTL: Kementerian Luar

KUALA LUMPUR, 27 Rejab 1443H, Selasa – Kerajaan sedang mengadakan rundingan dengan 12 negara bagi cadangan pelaksanaan kerjasama Laluan Perjalanan Lengkap Vaksin (VTL), kata Kementerian Luar.

Dalam jawapan bertulis di Parlimen, kementerian itu berkata, pemilihan negara-negara berkenaan adalah berdasarkan kepada status hubungan diplomatik dan keperluan pergerakan rentas sempadan.

“Dalam hal ini, untuk rantau ASEAN, Kerajaan Malaysia kini sedang berunding dengan Brunei, Indonesia, Singapura, Vietnam dan Thailand.

“Manakala, negara-negara lain pula adalah Australia, China, India, Jepun, New Zealand, Korea Selatan dan United Kingdom,” kata kementerian dalam menjawab soalan Larry Sng (PBM-Julau) yang mahu kementerian menyatakan senarai negara-negara yang termasuk dalam cadangan bagi meluaskan lagi hubungan dua hala antara Malaysia dan negara luar di bawah kerjasama VTL.

Kementerian memaklumkan, terdapat tiga fasa di dalam rundingan VTL berkenaan iaitu fasa rundingan awal, fasa rundingan komprehensif dan fasa pelaksanaan.

Bagi fasa pelaksanaan, hanya Singapura berada di fasa itu melalui VTL-Udara dan VTL-Darat yang mula dilaksanakan sejak 29 November tahun lepas.

“Penangguhan VTL sebelum ini berikutan penularan varian Omicron telah disambung semula bermula pada 21 Januari lalu dengan kuota penjualan tiket yang dikurangkan kepada separuh daripada kuota asal,” katanya.

Sementara itu, rundingan dengan tiga negara yang berada di Fasa Rundingan Komprehensif iaitu Brunei, Indonesia dan Korea Selatan masih berjalan.

Manakala bagi fasa rundingan awal, terdapat lapan negara yang bersetuju untuk pelaksanaan VTL iaitu Australia, China, India, Jepun, New Zealand, United Kingdom, Vietnam dan Thailand.

“Secara kesimpulannya, kecuali aturan yang telah dilaksanakan dengan Singapura, perkembangan rundingan mengenai pembukaan sempadan dengan negara-negara lain yang telah dikenal pasti adalah agak perlahan, susulan penularan varian Omicron.

“Walaupun negara masing-masing mengambil pendekatan berhati-hati, rundingan mengenai pembukaan sempadan negara secara bersasar dan berperingkat ini masih lagi berjalan, dan Kementerian Luar akan terus bekerjasama dengan semua kementerian dan agensi dalam memastikan penyelarasan dan rundingan VTL dapat dilaksanakan,” katanya. – Bernama


Pahang beri RM500 kepada setiap isi rumah terkesan banjir

BANGI, 5 Rejab 1442H, Rabu – Kerajaan negeri Pahang bersetuju memberikan wang tunai RM500 bagi setiap ketua isi rumah (KIR) yang berpindah ke pusat pemindahan banjir serta rumah saudara-mara susulan terkesan banjir pada Januari lalu.

Menteri Besar, Datuk Seri Wan Rosdy Wan Ismail berkata, sumbangan dengan nilai sama juga akan diberikan kepada peniaga di gerai dan rumah kedai yang turut terjejas di seluruh negeri.

Keputusan itu dibuat pada mesyuarat Majlis Mesyuarat Kerajaan (MMK) Negeri yang dipengerusikan beliau hari ini.

“Jumlah kesemua ialah 18,726 orang melibatkan peruntukan kira-kira RM9.4 juta.

“Mesyuarat hari ini juga mengambil maklum, kerajaan Persekutuan melalui Agensi Pengurusan Bencana Negara (NADMA), Jabatan Perdana Menteri, meluluskan peruntukan wang ihsan RM500 bagi setiap KIR,” katanya dalam kenyataan.

Wan Rosdy berkata, sumbangan kerajaan Persekutuan menerusi NADMA hanya meliputi 8,600 KIR membabitkan kira-kira RM4.3 juta.

Selain itu, beliau berkata, kerajaan negeri menetapkan pemberian Bantuan Bayaran Sewa untuk tiga bulan kepada KIR yang kehilangan rumah asal dan rumah tidak dapat diduduki akibat bencana sama.

“Jumlah KIR terbabit ialah 27 orang manakala peruntukan disediakan bagi menampung kos sewaan rumah selama tempoh tiga bulan berkenaan ialah kira-kira RM16,800.

“Sukacita juga saya maklumkan, mesyuarat MMK pagi ini turut bersetuju menyumbangkan sebuah komputer riba bagi setiap seorang penerima di bawah senarai Bantuan Kanak-Kanak (BKK) Negeri Pahang yang bakal menduduki peperiksaan Sijil Pelajaran Malaysia (SPM) 2020 tahun ini,” katanya.

Wan Rosdy berharap bantuan kewangan dan peralatan yang diumumkan dapat meringankan beban ditanggung akibat bencana banjir, serta masalah pembelajaran dalam tempoh pandemik COVID-19.


Akibat kebuluran, kanak-kanak 10 tahun hanya 9 kilogram

SANA’A, 2 Zulhijjah 1441H, Khamis – Seorang kanak-kanak di Yaman hanya mencapai berat badan sembilan kilogram pada usia sepuluh tahun.

Menerima nasib malang sama seperti kanak-kanak lain di negara itu, Hassan Merzam Muhammad yang kekurangan zat makanan juga kini tidak lagi dapat berjalan.

“Anak saya sakit dan saya tidak tahu ke mana harus saya bawanya. Dia demam dan saya tiada apa-apa untuk merawat.

“Bahkan, saya juga tidak dapat minum air,” kata ibu Hassan, Zainah Muhammad yang juga menanggung enam lagi adik-beradiknya.

Keluarga Hassan kini menetap di salah satu wilayah termiskin tanpa sebarang pendapatan.

“Pesawat perang berlegar-legar di udara dan senjata Houthi berada berdekatan. Malah, kami tidak boleh ke mana-mana,” kata Zainah.

Jururawat Makieh al-Aslami berkata: “Hassan tidak mempunyai masalah kesihatan, tetapi masalah utamanya adalah kelaparan.

“Seperti semua kanak-kanak lain, dia perlu bermain dan bersekolah. Namun, nampaknya dia seperti berada di dalam ‘sangkar’ apabila lapar sehingga meningkatkan kemurungan.”

Pertubuhan Bangsa-Bangsa Bersatu (PBB) pada Rabu melaporkan Yaman kembali ke situasi kebuluran pada tahap membimbangkan.

Kawalan pergerakan akibat COVID-19, kekurangan wang, banjir serta kekurangan dana telah memburukkan lagi keadaan di negara itu yang kebanyakan rakyatnya mengalami kebuluran.

Tambahan pula, perang berterusan di negara itu selama lima tahun.

Keganasan yang muncul dalam beberapa minggu terakhir ini telah mencederakan dan membunuh orang awam, meskipun PBB menggesa pihak yang berperang untuk melakukan perdamaian.

PBB pada akhir tahun 2018 memberi amaran bahawa kebuluran pada masa akan datang mendorong peningkatan bantuan setelah Program Makanan Dunia memakan AS$13 juta sebulan.

Sementara itu, bantuan makanan untuk 2.5 juta kanak-kanak yang mula dikurangkan pada April lalu akan dihentikan pada akhir bulan Ogos ini. -Agensi


Gelar Teo Nie Ching ‘ibu Jawi’, MCA kurang bijak

Oleh Fazleen Safina

BANGI, 19 Syawal 1442H, Isnin – MCA telah bertindak kurang bijak dalam memenuhi hasrat politik mereka, kata Prof Datuk Dr Ahmad Murad Merican.

Profesor Sejarah Sosial dan Intelektual di Institut Antarabangsa Pemikiran dan Ketamadun Islam (ISTAC), UIAM itu membangkitkan perkara berkenaan apabila parti terbabit menggelar bekas Timbalan Menteri Pendidikan, Teo Nie Ching sebagai ‘ibu Jawi’.

Ahmad Murad berkata, parti itu boleh berpolitik sesama sendiri tetapi jangan sesekali membabitkan budaya orang Melayu.

“Mereka tidak tahu bahawa Jawi itu bukan bahasa, sebaliknya ia adalah skrip dalam penulisan bahasa Melayu.

“Kedua, mereka telah bersikap ‘patronizing’ terhadap orang-orang Melayu. Ini juga satu paparan salah terhadap budaya Melayu.

“Jadi, bagaimana mereka dapat menghalusi budaya dan adat orang-orang Melayu?” soalnya ketika dihubungi Ismaweb.net, hari ini.

Mengulas lanjut, Ahmad Murad berkata, parti politik dan kumpulan Melayu perlu memberi teguran lantang serta keras berhubung isu ini kepada MCA.

Malah, katanya, parti politik dan kumpulan Cina juga diingatkan supaya tidak menyentuh aspek bahasa, adat, budaya Melayu dan Islam ketika berpolitik.

Katanya, perkara itu penting bagi mengelakkan wujud sebarang masalah ejek-mengejek dan menghina elemen budaya orang Melayu.

“Jika tak faham elemen adat dan budaya Melayu jangan buat kenyataan mengenainya. Pokoknya jika daif mengenai budaya, bahasa dan agama peribumi, tutup mulut saja,” katanya.

Terdahulu, Pengarah Biro Hal-Ehwal Kerajaan MCA Bukit Mertajam, Teoh Choon Ming membidas ahli veteran DAP Bukit Mertajam, Beh Siong Hee yang sengaja menyalahkan MCA, sedangkan seluruh masyarakat Cina tahu Nie Ching ialah ‘ibu Jawi’

“Pada bulan Julai 2019 ketika PH (Pakatan Harapan) memerintah, pihak media telah mendedahkan pembelajaran penulisan Jawi akan ditambah dalam sukatan pelajaran bahasa Melayu SJKC (Sekolah Jenis Kebangsaan Cina), menyebabkan kemarahan masyarakat Cina yang kemudiannya meminta KPM mendengar pendapat rakyat agar membatalkannya.”

Dalam satu kenyataan, beliau berkata, Nie Ching bukan sahaja tidak memainkan peranannya dengan baik dengan tidak mengawal keadaan dengan penuh berhati-hati demi pendidikan Cina.

Bahkan, katanya, Nie Ching dengan tiada rasa malu mengekalkan sukatan pelajaran pengenalan Jawi, yang disifatkannya sebagai memalukan kepada masyarakat Cina.

“Sepanjang tempoh PH memerintah, KPM (Kementerian Pendidikan Malaysia) tidak mempedulikan suara rakyat yang mahu pembelajaran Jawi dibatalkan, tanpa rasa malu Teo Nie Ching bercakap besar mengatakan ia tidak akan diuji mahupun dimasukkan dalam peperiksaan, sebaliknya hanya akan dilaksanakan dengan persetujuan PIBG (Persatuan Ibu Bapa dan Guru), ibu bapa dan pelajar.

“Tindakannya telah meminggir dan mendahului lembaga pengelola sekolah Cina serta mengeksplotasi kuasa lembaga pengelola sekolah Cina yang menyebabkan timbul lebih banyak masalah.

“Teo Nie Ching tidak mempedulikan suara masyarakat Cina yang tidak berpuas hati, walaupun dengan bantahan hebat dari SJKT (Sekolah Jenis Kebangsaan Tamil), beliau sewenang-wenangnya telah mewajibkan pembelajaran Jawi dalam buku teks mata pelajaran Bahasa Melayu, dan baru-baru ini Teo Nie Ching dilihat belum menyesali tindakannya sebelum ini dengan berkata tulisan Jawi bukan bukti DAP “menghakis kecinaan,” katanya.


Lagi kes hina Islam, Polis Terengganu tahan penganggur memaki melalui rakaman audio

BANGI, 20 Zulhijjah 1443H, Rabu – Isu menghina agama Islam semakin menjadi-jadi! Terbaharu Polis Terengganu menahan seorang penganggur dipercayai menghina agama Islam serta beberapa individu menerusi rakaman audio yang tersebar, kelmarin.

Ketua Polis Terengganu, Datuk Rohaimi Md Isa berkata, suspek ditahan di rumahnya di Chendering, Kuala Terengganu kira-kira jam 1 pagi tadi.

Hasil siasatan awal mendapati rakaman audio itu dilakukan seorang duda berusia 59 tahun yang dilakukannya tahun lalu namun baru ditularkan.

“Rakaman tersebut adalah ulangan daripada yang telah berlaku tahun lalu dan ditularkan semula oleh individu tertentu.

“Menerusi rakaman audio itu, kita dapat mendengar suara seorang lelaki memaki hamun kepada individu tertentu termasuk agama Islam.

“Tindakan yang dilakukan suspek adalah penghinaan bukan saja kepada agama Islam tetapi boleh mendatangkan ketidakharmonian kepada masyarakat,” katanya seperti dipetik portal tempatan, hari ini.

Rohaimi menambah, suspek yang turut mempunyai enam rekod lampau berkaitan jenayah dan dadah kini direman selama empat hari bermula hari ini.

“Kita memandang serius isu sebegini dan orang ramai diingatkan supaya tidak menjadikan agama sebagai jenaka kerana boleh menyebabkan perpecahan dan menimbulkan situasi tidak harmoni dalam kalangan masyarakat,” katanya.

Kes suspek positif dadah jenis methamphetamine itu disiasat mengikut Seksyen 298 A Kanun Keseksaan dan Seksyen 233 Akta Komunikasi dan Multimedia 1998.


Pelik! Perlekeh tapi bersungguh guna logo halal tulisan Jawi

BANGI, 21 Zulkaedah 1441H, Isnin – Semua pihak diminta tidak memperlekehkan keputusan kerajaan menjadikan hari Jumaat sebagai Hari Jawi dalam usaha mengekalkan dan memperkasakan tradisi serta budaya yang membentuk Malaysia.

Bagaimanapun Setiausaha Majlis Ulama ISMA (MUIS), Dr Ahmad Sanusi Azmi hairan dengan sikap sebahagian netizen Cina – selepas Menteri di Jabatan Perdana Menteri, Datuk Seri Dr Zulkifli Mohamad al-Bakri mengumumkan kempen Hari Jawi – ada yang menyindir usaha memartabatkan warisan negara itu sebagai langkah terkebelakang.

“Anehnya dalam perniagaan kaum Cina, mereka jualah yang bersungguh menggunakan logo halal yang bertulisan Jawi, malah beberapa jenama produk mereka terukir indah dalam Jawi dan bercirikan kemelayuan.

“Namun apabila kerajaan mengumumkan langkah ini, mereka lantas menolak bahkan memperlekehkan,” katanya dalam satu kenyataan.

Jabatan Perdana Menteri sebelum ini memaklumkan, Kempen Hari Jumaat Hari Jawi dalam usaha mengekalkan dan memperkasakan tradisi serta budaya yang membentuk Malaysia.

Menterinya, Dr Zulkifli berkata, perkara itu disokong penuh oleh semua jemaah menteri dalam mesyuarat pada Rabu.

Namun seperti dijangka, usaha kerajaan memartabatkan tulisan Jawi sebagai warisan Malaysia yang perlu dipelihara menerima tentangan dalam kalangan netizen Cina di negara ini.

Bukan hanya dikritik, bahkan inisiatif yang dilaksanakan Dr Zulkifli turut dihina dan diperlekeh oleh mereka, yang rata-ratanya ‘panas’ dengan usaha memartabatkan tulisan Jawi dalam kalangan masyarakat sehingga ada yang mengajak orang Melayu makan daging babi pada hari Jumaat.

Dr Ahmad Sanusi hairan mengapa kaum Cina begitu sensitif dan menolak untuk bersama mengangkat pengiktirafan bahawa Jawi yang menjadi identiti negara ini.

Beliau mempersoalkan sama ada penolakan itu disebabkan doktrin ekstrem yang disemaikan oleh parti tamak haloba DAP dalam pemikiran mereka.

“Tulisan Jawi adalah warisan bangsa Melayu. Jangan dihina tulisan yang telah merekodkan pelbagai khazanah ilmiah orang Melayu. Bahkan dokumen pengisytiharan kemerdekaan Tanah Melayu 1957 yang ditandatangani oleh Tunku Abdul Rahman ialah dalam tulisan Jawi.

“Bahkan undang-undang hukum Islam terdahulu turut direkodkan di dalam tulisan Jawi. Perhatikan sahaja Batu Bersurat Terengganu yang menjadi bukti kepentingan tulisan ini dalam urusan pentadbiran Melayu suatu ketika dahulu,” katanya.

Katanya lagi, sasterawan dan pejuang bahasa berbangsa Cina, Dr Lim Swee Tin sendiri tidak melihat sebarang masalah untuk memperkenalkan tulisan khat dan Jawi dalam buku teks sekolah.

“Malah menurut beliau, cadangan itu tidak merugikan sesiapa dan malah membolehkan murid mendalami bentuk penulisan warisan bangsa selain tulisan Jawi sendiri mempunyai nilai ekonomi yang tinggi,” katanya.


Shafie dakwa Hajiji langgar kesepakatan

KOTA KINABALU, 19 Jamadilakhir 1444H, Khamis – Tindakan Datuk Seri Hajiji Noor meneruskan majlis angkat sumpah Kabinet baharu negeri pada Rabu tidak menggambarkan sebagai Kerajaan Perpaduan.

Bahkan, tindakan Ketua Menteri Sabah itu juga membelakangi saranan Perdana Menteri, Datuk Seri Anwar Ibrahim – malah melanggar kesepakatan yang dicapai, kata Presiden Parti Warisan (Warisan), Datuk Seri Mohd Shafie Apdal.

Katanya, Warisan menyokong penuh saranan dikemukakan Anwar dalam pertemuannya dengan Hajiji baru-baru ini, supaya sebuah Kerajaan Perpaduan dibentuk di Sabah.

“Saranan itu turut dipersetujui dan disokong UMNO serta Parti Kesejahteraan Demokratik Masyarakat (KDM) yang menghadiri pertemuan itu.

“Penubuhan secepat mungkin sebuah jawatankuasa khas juga ditetapkan bagi merungkai butiran berkaitan kepemimpinan Kerajaan Perpaduan Sabah.

“Ia bertujuan untuk menyelesaikan kemelut politik di negeri ini,” katanya seperti dilapor media tempatan, hari ini.

Beliau menegaskan, kemelut politik di Sabah akan dapat diatasi dengan adanya persetujuan dan kesepakatan untuk menubuh satu kerajaan perpaduan di Sabah yang terdiri daripada semua parti yang mengganggotai kerajaan di peringkat Persekutuan.

Terdahulu, rombakan Kabinet kerajaan Sabah yang diumumkan Hajiji menyaksikan perubahan dalam lapan daripada 11 portfolio menteri negeri.

Seperti dijangka, tiga menteri dari UMNO/Barisan Nasional (BN) iaitu Ahli Dewan Undangan Negeri (ADUN) Lamag, Datuk Seri Bung Moktar Radin; ADUN Krambunai, Datuk Yakub Khan dan ADUN Sukau, Datuk Jafry Arifin digugurkan.

Ia berikutan tindakan BN Sabah diketuai Bung Moktar menarik sokongan kepada kerajaan negeri dan Ketua Menteri hingga mencetuskan kemelut politik minggu lalu.


Saksi hanya tahu akaun milik Najib selepas siasatan 1MDB mula

KUALA LUMPUR, 14 Zulkaedah 1443H, Selasa – Seorang pengurus kanan jabatan sebuah bank memberitahu Mahkamah Tinggi di sini hari ini bahawa beliau hanya mengetahui akaun persendirian dengan kod nama AmPrivate Banking-MR adalah milik bekas Perdana Menteri, Datuk Seri Najib Tun Razak ketika siasatan mengenai 1Malaysia Development Berhad (1MDB) bermula.

Bekas Pengurus Kanan di Jabatan Jualan Pertukaran Mata Wang Asing Ambank, Rosliza Ishak, 48, berkata sewaktu beliau mengambil alih portfolio pelanggan ‘AM Private Banking Division’ daripada pegawai atasannya, beliau tidak diberitahu mengenai butiran pemilik akaun.

“Saya tahu ada pelanggan daripada ‘AM Private Banking Division’ yang lebih suka sekiranya identiti mereka tidak didedahkan, walaupun kepada pegawai bank itu sendiri.

“Mereka (pegawai atasannya) juga tidak menyebut akaun tersebut adalah milik Datuk Seri Najib. Saya hanya diberitahu kod nama dan tiada maklumat lain didedahkan,” katanya ketika disoal balas peguam Wan Aizuddin Wan Mohammed pada perbicaraan kes rasuah dan pengubahan wang haram dana RM2.3 bilion milik 1MDB yang dihadapi Najib.

Terdahulu, Rosliza ketika membacakan pernyataan saksinya berkata, beliau telah menukar mata wang pound sterling GBP8.7 juta (RM45,837,485.70) dalam enam transaksi, antara 23 Jun dan 19 Disember 2014 selepas menerima arahan daripada bekas Pengurus Perhubungan Pelanggan Ambank Joanna Yu.

“Yu akan memberikan arahan kepada jabatan saya selepas pelanggan bersetuju dengan kadar tukaran wang asing yang diberikan. Jabatan saya kemudiannya akan membuat pertukaran (wang asing) mengikut arahan yang diberikan oleh Yu, selepas pelanggan mengesahkan pertukaran tersebut,” kata saksi pendakwaan ke-25 itu.

Bagaimanapun, Rosliza berkata, Yu tidak menyebut secara spesifik identiti pelanggan bagi akaun yang dikendalikannya, kerana kesemua transaksi hanya menggunakan kod nama.

Yu merupakan saksi penting dalam kes pecah amanah, pengubahan wang haram dan salah guna kedudukan melibatkan dana SRC International Sdn Bhd yang dihadapi Najib.

Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung esok.-  Bernama


Penerima vaksin dibenar rakam video ketika suntikan vaksinasi di PPV

PUTRAJAYA, 13 Zulhijjah 1442H, Jumaat – Menteri Penyelaras Program Imunisasi COVID-19 Kebangsaan (PICK), Khairy Jamaluddin menegaskan tiada sebarang kaitan antara isu picagari kosong dengan sindiket penjualan vaksin COVID-19 di negara ini.

Beliau berkata, pihaknya telah berbincang dengan Polis Diraja Malaysia (PDRM), yang sedang membuat siasatan berhubung penjualan vaksin, dan mendapati ia tiada sebarang kaitan langsung dengan isu suntikan vaksin mengunakan picagari kosong.

“Daripada 16 juta dos yang telah kita beri secara kumulatif, hanya 13 laporan polis dibuat berkaitan isu suntikan picagari kosong oleh petugas Kementerian Kesihatan (KKM) di beberapa pusat pemberian vaksin (PPV),” katanya pada sidang media harian PICK bersama Menteri Kesihatan Datuk Seri Dr Adham Baba di sini, hari ini.

Khairy berkata, daripada 13 laporan polis yang dibuat, hanya satu kes disebabkan kecuaian oleh petugas kesihatan manakala selebihnya tiada bukti kukuh seperti yang didakwa dan tular dalam media sosial.

Mengulas lanjut, beliau berkata, hanya satu kes di Kem Lapangan Terbang Sungai Petani, Kedah yang mendapati jururawat mengaku memberikan suntikan kosong akibat keletihan dan jururawat itu telah diberikan amaran serta menjalani proses tatatertib di bawah Kementerian Kesihatan.

Mengenai dua lagi kes melibatkan PPV di Banting dan Pusat Pameran dan Perdagangan Antarabangsa Malaysia (MITEC), beliau berkata, suntikan dos tambahan akan diberikan kepada penerima kerana ketidakpastian daripada petugas kesihatan sama ada wujud kecuaian atau tidak.

Selain itu, Khairy berkata, wujud salah faham kerana terdapat pengadu membuat laporan polis kerana tidak mempunyai kesan sampingan seperti tangan tidak kebas, sekali gus mendapati tiada bukti bagi menyokong dakwaan suntikan vaksin kosong itu.

Khairy, yang mengakui terdapat kesilapan atas kecuaian, menegaskan kerajaan sentiasa memelihara integriti PICK dan ribuan petugas barisan hadapan yang berisiko menyuntik rakyat Malaysia.

Menteri Sains, Teknologi dan Inovasi itu meminta maaf atas kesilapan yang berlaku berkaitan vaksin sejak beberapa hari lepas dan meminta semua rakyat Malaysia agar terus memberi semangat kepada petugas barisan hadapan yang sedang bertungkus lumus memberikan vaksin, sekali gus memerangi pandemik COVID-19.

Bagi memastikan isu suntikan vaksin kosong tidak berulang, Khairy berkata, penerima vaksin dibenarkan untuk merakam video ketika suntikan vaksinasi mereka di PPV selain memastikan prosedur operasi standard (SOP) yang sedia ada iaitu meminta petugas kesihatan menunjukkan picagari yang diisi kuantiti vaksin kepada penerima sebelum suntikan.

“Anda boleh rakamkan video diri anda terima vaksin, jadi anda dan kami (kerajaan) mempunyai bukti kukuh bahawa vaksin yang sempurna telah diberikan,” katanya. – Bernama


Bapa tikam bayi 20 bulan disahkan positif dadah

KUALA LUMPUR, 27 Rabiulakhir 1442H, Ahad – Ujian air kencing seorang suspek lelaki yang menikam anak perempuan kandungnya berusia setahun lapan bulan disahkan positif dadah jenis Metamfetamin, kata Ketua Jabatan Siasatan Jenayah Selangor, Datuk Fadzil Ahmat.

Beliau berkata, suspek berusia 27 tahun itu ditahan reman selama lima hari sehingga Khamis ini dan disiasat mengikut Seksyen 326 Kanun Keseksaan kerana menyebabkan kecederaaan parah.

“Pihak polis sedang mengesan keberadaan bekas isteri suspek iaitu ibu kandung kepada kanak-kanak itu bagi tujuan siasatan kes,” katanya pada Bernama.

Sementara itu, Ketua Polis Daerah Subang Jaya, ACP Abd Khalid Othman berkata, motif kejadian itu berlaku dipercayai suspek mengalami tekanan perasaan akibat ditinggalkan isterinya.

“Suspek sebelum ini menetap di rumah keluarganya di sebuah flat di Puchong Permai di sini sambil menjaga anak perempuan tunggalnya.

“Suspek bekerja sebagai pemasang pita penggelap cermin kereta di sebuah kedai aksesori kenderaan berdekatan di sekitar Puchong,” katanya dalam sidang media di Subang Perdana Court 10 di sini.

Abd Khalid juga berkata, mangsa telah dipindahkan dari Hospital Serdang ke Hospital Kuala Lumpur semalam bagi menjalani pembedahan.

Beliau berkata, mangsa telah selesai menjalani pembedahan dan kini dilaporkan berada dalam keadaan stabil di bawah jagaan unit rawatan rapi (ICU).

Semalam, Bernama melaporkan seorang bapa ditahan kerana disyaki menikam perut bayi perempuannya di sebuah flat di Puchong Permai. – Bernama


Pekebun Raub menang? ISMA ajak rakyat ikut rapat kes di mahkamah

BANGI, 16 Rabiulakhir 1442H, Rabu – Rakyat Malaysia khususnya anak-anak Pahang diajak untuk mengikut rapat perkembangan keputusan mahkamah bagi kes pencerobohan tanah di Raub, minggu hadapan.

Ini kerana, ada kemungkinan pekebun-pekebun haram itu menang dalam kes tuntutan mereka di Mahkamah Tinggi Kuantan pada 9 Disember ini.

Justeru, Presiden Ikatan Muslimin Malaysia (ISMA), Haji Aminuddin Yahaya berharap, semua pihak tidak terlepas pandang berhubung isu besar itu setelah tiada siapa yang menguar-uarkannya.

“Mungkin ramai yang terlepas pandang, keputusan mahkamah bagi kes pencerobohan tanah di Raub, Pahang (isu Musang King Raub) adalah pada minggu hadapan.

“Menang atau kalah, segalanya kita akan ketahui pada 9 Disember 2020 di Mahkamah Tinggi Kuantan, Pahang.

“Boleh jadi pekebun-pekebun haram itu yang menang tetapi kita tidak sedari kerana tiada siapa pun yang mengikuti dan menggembar-gemburkannya,” katanya dalam hantaran di Facebook, hari ini.

Terdahulu, Hakim Mahkamah Tinggi, Datuk Zainal Azman Ab Aziz menetapkan 9 Disember 2020 untuk pendengaran kes semakan kehakiman yang difailkan 111 pekebun durian Raub, bagi mengetepikan notis pengosongan tanah yang dikeluarkan kerajaan Pahang terhadap mereka.

Keputusan itu dibuat setelah mendengar hujah kedua-dua pihak plaintif yang diwakili peguam, Siew Choon Jern dan Brendan Siva serta responden-responden yang diwakili Peguam Kanan Persekutuan, Noor Fadzila Ishak dalam sebutan semula kes pada 28 Oktober lalu.

Aminuddin menambah, bagi mengingatkan semua pihak, beliau mengambil inisiatif membuat kiraan atau ‘countdown’ di Facebook setiap hari sehingga tiba tarikh keputusan.

“Minta jasa baik anda semua sebarkan poster ini kepada orang-orang kampung, saudara-mara, sahabat-sahabat dan kenalan-kenalan anda terutamanya di Pahang,” katanya lagi.


9 maut serangan udara Israel di Syria

DAMSYIK, 26 Ramadan 1443H, Khamis – Serangan udara Israel berhampiran ibu negara Syria, Damsyik, telah membunuh sembilan orang, termasuk lima askar, dalam serbuan paling maut sejak awal 2022, kata seorang pemantau perang.

Pemerhati Hak Asasi Manusia Syria (SOHR) berkata, depot peluru dan beberapa kedudukan yang dikaitkan dengan kehadiran tentera Iran di Syria adalah antara sasaran.

“Musuh Israel melakukan serangan udara pada waktu Subuh, menyasarkan beberapa kedudukan di sekitar Damsyik,” sumber tentera dipetik sebagai berkata oleh Agensi Berita Arab Syria (SANA) milik kerajaan.

“Siasatan menunjukkan empat askar Syria terbunuh, tiga lagi cedera dan kerosakan harta dicatatkan.”

Serangan terbarharu menyusuli satu lagi serangan berhampiran Damsyik pada 14 April, tanpa kemalangan jiwa, menurut SANA.

Peluru berpandu itu ditembak dari bandar tepi laut Israel Tiberias dan kebanyakannya ditembak jatuh oleh pertahanan udara Syria, lapor Reuters.

Bagaimanapun, jurucakap tentera Israel enggan mengulas kepada Reuters mengenai serangan yang dilaporkan.

Israel telah berulang kali melakukan serangan ke atas Syria yang menyasarkan tentera rejim Bashar Al-Assad dan kumpulan yang bergabung dengan Iran. – Agensi


Kes Zahid: DAP tuntut AG beri penjelasan terbuka

KUALA LUMPUR, 19 Safar 1445H, Selasa – DAP menuntut Peguam Negara, Tan Sri Idris Harun memberikan penjelasan terbuka susulan keputusan Mahkamah Tinggi melepaskan tanpa membebaskan (DNAA) Timbalan Perdana Menteri, Datuk Seri Ahmad Zahid Hamidi daripada semua 47 pertuduhan.

Setiausaha Agung DAP, Anthony Loke berkata, penjelasan ini penting memandangkan terdapat pelbagai pandangan kritikal mengenai keputusan itu daripada pelbagai pihak.

“DAP mengambil maklum pandangan kritikal pelbagai pihak dan orang ramai berhubung keputusan Mahkamah Tinggi Kuala Lumpur yang melepaskan tampa membebaskan, 47 kes melibatkan Ahmad Zahid.

“DAP menghormati proses dan keputusan mahkamah, namun demi prinsip keadilan dan akauntabiliti, Peguam Negara Tan Sri Idrus Harun harus memberikan penjelasan terbuka berkenaan faktor yang mendorong kepada keputusan tersebut,” katanya menerusi akaun Facebook rasminya hari ini.

Semalam, Hakim Datuk Collin Lawrence Sequerah membuat keputusan itu selepas membenarkan permohonan oleh Timbalan Pendakwa Raya Datuk Mohd Dusuki Mokhtar untuk melepaskan tanpa membebaskan Ahmad Zahid, apabila pihak pendakwaan memutuskan untuk memberhentikan prosiding, kerana mereka berhasrat menyiasat kes itu dengan lebih mendalam.

Ahmad Zahid menghadapi 47 pertuduhan berkaitan penyelewengan dana, rasuah, dan pemindahan wang haram melibatkan Yayasan Akalbudi yang ditubuhkannya.

Loke menyebut bahawa mereka maklum permohonan DNAA daripada pihak pendakwaan untuk menamatkan prosiding sementara membuat siasatan lebih terperinci adalah budi bicara Peguam Negara dan diputuskan oleh mahkamah.

Bagaimanapun, beliau menegaskan, penjelasan mengenai keputusan ini adalah penting untuk memastikan keyakinan orang ramai dan masyarakat antarabangsa terhadap sistem perundangan negara sentiasa terpelihara.

“DAP juga akan sentiasa menjunjung prinsip pengasingan kuasa di antara cabang kehakiman, eksekutif dan legislatif serta memastikan tidak ada campur tangan eksekutif dalam sebarang kes mahkamah,” katanya.


COVID-19: 275,213 kes, 10,386 kematian di Indonesia

JAKARTA, 9 Safar 1442H, Ahad – Indonesia mencatatkan 3,874 jangkitan baharu COVID-19 dalam tempoh 24 jam, menjadikan jumlah kes keseluruhan di republik itu kini 275,213.

Berdasarkan data yang disiarkan di laman twitter rasmi Badan Nasional Pengurusan Bencana Indonesia @BNPB_Indonesia hari ini, sebanyak 129,553 lagi pesakit masih dalam pemantauan virus berkenaan.

Bagi tempoh 12 tengah hari semalam sehingga 12 tengah hari ini itu juga, sebanyak 78 lagi kematian berlaku, menjadikan jumlah kematian kumulatif kini 10,386 orang.

Provinsi Jakarta masih mencatatkan kes positif keseluruhan tertinggi di republik itu iaitu 70,441 kes, dengan tambahan 1,217 kes baharu.

Provinsi Jawa Timur mencatatkan jumlah kematian keseluruhan tertinggi iaitu 3,118 orang, diikuti Jakarta (1,686), Jawa Tengah (1,389) dan selebihnya di wilayah-wilayah lain di Indonesia. -Bernama


Terengganu buka PKRC baharu di Stadium Tertutup Gong Badak

KUALA TERENGGANU, 19 Safar 1443H, Ahad – Terengganu membuka sebuah Pusat Kuarantin dan Rawatan COVID-19 Berisiko Rendah (PKRC) yang baharu di Stadium Tertutup Gong Badak, Kuala Nerus, yang mula beroperasi, hari ini.

Pengarah Kesihatan Terengganu Datuk Dr Kasemani Embong berkata, pembukaan PKRC yang berkapasiti 1,200 katil itu, adalah susulan penutupan tiga PKRC di Institut Pengajian Tinggi Awam yang kini sedang bersedia untuk menerima kemasukan pelajar pada 15 Okt ini.

“Pembukaan PKRC baharu ini bukanlah bermaksud situasi COVID-19 di Terengganu semakin teruk,”   katanya.

Tiga PKRC tersebut, yang ditutup secara berperingkat sejak bulan lepas, ialah Universiti Teknologi Mara (UiTM) Chendering di sini, Universiti Malaysia Terengganu di Kuala Nerus dan Institut Pendidikan Guru (IPG) Kampus Sultan Mizan di Besut.

Dalam pada itu, Dr Kasemani berkata, dianggarkan seramai 138,100 remaja berusia 12 hingga 17 tahun di negeri ini layak menerima vaksin menerusi Program Imunisasi COVID-19 Kebangsaan (PICK) Remaja.

“Daripada jumlah itu, seramai 101,000 remaja adalah pelajar sekolah di bawah Kementerian Pendidikan dan pelajar sekolah swasta. Setakat semalam, kita telah memberi suntikan kepada 30,494 remaja,” katanya. – Bernama


Tiga kes tempatan virus Zika di Singapura

SINGAPURA, 22 Syawal 1444H, Sabtu – Singapura mengesahkan tiga kes tempatan jangkitan virus Zika dengan semua kes melibatkan sama ada mereka yang tinggal atau bekerja di Kovan, kawasan yang terletak di bandar Hougang.

“Dua orang berada di rumah dan semakin pulih manakala seorang dirawat di hospital dan stabil. Tiada siapa daripada tiga kes itu hamil,” menurut Kementerian Kesihatan (MOH) dan Agensi Alam Sekitar Kebangsaan (NEA) republik itu dalam satu kenyataan bersama hari ini.

Zika, penyakit bawaan nyamuk, antara gejala jangkitan termasuk demam, ruam, sakit sendi dan otot, sakit kepala dan konjunktivitis.

Bagaimanapun, ramai yang dijangkiti tidak mengalami gejala.

Walaupun jarang berlaku, jangkitan virus Zika terhadap wanita hamil boleh merencatkan perkembangan otak janin dan mengakibatkan bayi dilahirkan dengan kepala kecil, dikenali ‘microcephaly’.

Sama seperti virus denggi, jangkitan virus Zika disebarkan terutamanya oleh nyamuk Aedes. – Bernama


UMNO silap jika sangka boleh menang besar PRN Johor

Oleh Athirah Huda Zalhe

BANGI, 21 Jamadilakhir 1443H, Isnin – Keputusan UMNO-Barisan Nasional (BN) bergerak solo tanpa kerjasama dengan rakan strategik Muafakat Nasional  (MN) – PAS – pada Pilihan Raya Negeri (PRN) Johor, bukanlah suatu yang mengejutkan.

Parti itu sudah mengambil keputusan sama sebelum ini pada PRN Melaka, dengan hanya bertanding atas tiket BN tanpa membabitkan PAS yang dahulunya dicanang seperti ‘adik beradik’.

Oleh kerana, mula berasa yakin dengan sedikit sokongan yang dikembalikan kepada parti itu, UMNO perlahan-lahan meninggalkan ‘saudaranya’ untuk memonopoli semula pentadbiran negeri serta negara.

Pemerhati politik, Ir Ts Muhammad Lukman Al Hakim Mohamad berkata, UMNO dijangka masih mampu mengekalkan penguasaan mereka di Johor, memandangkan parti itu mempunyai sejarah panjang dengan negeri berkenaan.

Bagaimanapun, UMNO-BN silap jika parti itu menyangka mampu menang besar di Johor, sebagaimana kejayaan yang pernah diperoleh mereka pada PRN Melaka sebelum ini, katanya.

“Ini kerana kemenangan di Melaka tidak boleh dijadikan ukuran.

“Walaupun mereka memenangi 21 kerusi DUN daripada jumlah 28 kerusi (75 peratus), tetapi undi popular menunjukkan BN hanya dapat 38.39 peratus (122.741 undi) tidak jauh dengan Pakatan Harapan yang mendapat 35.80 peratus (114,457 undi),” katanya kepada Ismaweb.net, hari ini.

Muhammad Lukman berkata, beliau sudah menjangka UMNO akan bertanding di 42 daripada 56 kerusi Dewan Undangan Negeri (DUN), tidak termasuk agihan yang diberikan kepada komponen lain iaitu MCA dan MIC.

“Sudah tentulah senario ini bakal menyaksikan pertembungan tiga penjuru antara BN, Perikatan Nasional dan PH seperti mana yang kita dapat lihat dalam PRN Melaka sebelum ini.

“Pertandingan tiga penjuru juga akan merugikan kawasan majoriti bangsa Melayu Islam jika PH meletakkan calon bukan Melayu disebabkan perpecahan undi Melayu yang seringkali berlaku dalam Pilihan Raya Kecil (PRK), PRN dan PRU,” katanya.

Mengulas pelaksanaan PRN tidak lama lagi, beliau turut menjangkakan peratus keluar mengundi rendah seperti mana berlaku di Melaka, memandangkan rakyat rata-ratanya semakin bosan melayan karenah politikus ketika ini.

Polemik PRN Johor akhirnya terjawab pada Sabtu lalu, selepas Sultan Johor, Sultan Ibrahim Sultan Iskandar berkenan menandatangani dokumen watikah pembubaran Dewan Undangan Negeri (DUN).

Dengan keputusan itu, Johor bakal menjadi seterusnya yang akan mengadakan PRN selepas Sabah, Melaka dan Sarawak sebelum ini.

Khabar angin mengenai PRN Johor tercetus selepas kematian Ahli Dewan Undangan Negeri (ADUN) Kempas, Datuk Osman Sapian pada 21 Disember lalu.

Hal itu menyebabkan kedudukan kerajaan negeri dilihat tidak kukuh kerana hanya mempunyai majoriti satu kerusi iaitu 28 kerusi berbanding 27 kerusi pembangkang di DUN.


Delhi rancang belanja $600 juta bersihkan pencemaran udara terburuk di dunia

DELHI, 28 Muharam 1444H, Jumaat – Delhi merancang untuk membelanjakan $600 bagi mengelektrik kebanyakan pengangkutan awamnya dalam tempoh tiga tahun.

Tindakan itu bagi meningkatkan kualiti udara di salah satu bandar paling tercemar di dunia.

Negeri di India itu, yang kerap mendahului carta pencemaran udara global, merangka strategi menjadikan 80 peratus bas elektrik menjelang 2025.

Pihaknya akan menubuhkan lebih banyak stesen pengecasan dan menukar satu perempat daripada bekalan kuasanya kepada solar untuk menangani masalah itu, kata Naib Pengerusi Suruhanjaya Dialog dan Pembangunan kerajaan Delhi, Jasmine  Shah.

Pusat bandar mega India, termasuk ibu kota New Delhi dan hab kewangan Mumbai, memperuntukkan dana untuk membersihkan air dan udara, apabila populasi dan kesan negatif perubahan iklim meningkat.

Rancangan Delhi adalah selaras dengan sasaran negara Asia Selatan, pencemar ketiga terbesar di dunia, untuk secara beransur-ansur mengurangkan pelepasan berbahaya kepada sifar bersih.

Sokongan belanjawan bukanlah masalah utama, kata Shah kepada Bloomberg Television dalam temu bual pada Khamis.

Isu terbesar ialah kekurangan kemahuan politik, katanya.

“Dari masa ke masa, mungkin pada tahun-tahun akan datang, sokongan belanjawan tambahan seperti bon hijau atau kewangan antarabangsa akan menjadi penting,” kata Shah, sambil menambah Delhi sedang membiayai usaha hijau melalui sumber sendiri.

Perdana Menteri, Narendra Modi mengumumkan sasaran pelepasan sifar bersih India menjelang 2070 pada sidang kemuncak COP26 di Glasgow tahun lepas.

Negara itu, yang menyerahkan komitmen iklim terkininya kepada Pertubuhan Bangsa-Bangsa Bersatu bulan ini, telah mengambil beberapa langkah dasar.

Ia termasuk insentif untuk mengeluarkan kenderaan elektrik dan bateri, pindaan kepada undang-undang penggunaan tenaga, selain mendedahkan pelan hidrogen nasional.

Kenderaan elektrik menyumbang 12 peratus daripada jumlah pendaftaran di Delhi dalam tempoh dua tahun lalu, kata Shah.

Negeri itu telah menyediakan 2,500 titik pengecasan awam, yang tertinggi di India, untuk membantu EV mengecas dengan membayar serendah 3 sen.

Beliau menambah, bahawa Delhi juga telah menutup semua loji kuasa haba untuk membantu meningkatkan kualiti udara. – Agensi


Relawan Muda ISMA dilantik rakan kerjasama ABC19

BANGI, 5 Ramadan 1442H, Sabtu – Agensi Pengurusan Bencana Negara (Nadma) melantik Relawan Muda Ikatan Muslimin Malaysia (ISMA) sebagai rakan kerjasama bagi projek Agen Basmi COVID-19 (ABC19).

Watikah pelantikan telah diterima oleh Ketua Koordinator Relawan Muda ISMA, Syed Abdul Hadi dalam satu majlis di Pejabat Nadma, Putrajaya.

Dalam majlis itu, satu lilitan lengan bertulis ABC19 disarungkan sebagai simbolik kepada lantikan berkenaan.

Antara objektif utama projek ABC19 adalah bagi memberi kesedaran berkaitan kepentingan vaksin, seterusnya meningkatkan pendaftaran rakyat untuk menerimanya.

Perkara itu penting dalam memastikan kadar minimum 80 peratus penduduk Malaysia divaksin dicapai sekali gus meningkatkan imunisasi berkelompok.


Biden gagal wujud perjanjian bekalan minyak di Sidang Kemuncak AS-Arab

JEDDAH, 17 Zulhijjah 1443H, Ahad – Lawatan Presiden Amerika Syarikat (AS) ke Arab Saudi tidak berjaya mewujudkan perjanjian untuk meningkatkan bekalan minyak, pada Sidang Kemuncak AS-Arab Saudi.

Biden memberitahu pemberita, hanya sedikit kemajuan telah dicapai untuk menandatangani perjanjian minyak, walaupun usaha gigihnya untuk membuatkan kerajaan kaya minyak itu meningkatkan pengeluaran di tengah-tengah rekod harga gas yang tinggi.

“Saya melakukan semua perkara bagi meningkatkan bekalan untuk Amerika Syarikat,” kata Biden selepas pertemuannya dengan Raja Arab Saudi, Raja Salman Abdul Abdulaziz Al-Saud dan anaknya Mohammed bin Salman, yang merupakan pemerintah de facto kerajaan itu.

“Orang Saudi berkongsi kepentingan itu dan berdasarkan perbincangan hari ini, saya menjangkakan kita akan melihat langkah selanjutnya beberapa minggu akan datang,” kata presiden AS itu.

Penasihat keselamatan negara AS, Jake Sullivan mengesahkan pada hari Jumaat bahawa Washington tidak berfikir Riyadh akan meningkatkan pengeluaran minyak sekali gus dan menunggu keputusan mesyuarat OPEC+ pada 3 Ogos.

“Saya tidak fikir anda harus mengharapkan pengumuman tertentu di sini secara dua hala.

“Ini kerana kami percaya sebarang tindakan lanjut yang diambil untuk memastikan terdapat tenaga yang mencukupi untuk melindungi kesihatan ekonomi global, ia akan dilakukan dalam konteks OPEC+,” kata Sullivan. – Agensi


Kes ILI negara terkawal, jangkitan biasa

REMBAU, 26 Zulkaedah 1443H, Ahad – Kes Penyakit Seperti Influenza (ILI) dalam negara pada masa ini adalah terkawal meskipun terdapat beberapa kluster melibatkan sekolah berasrama dikesan, kata Menteri Kesihatan, Khairy Jamaluddin.

Beliau berkata, orang ramai terutama ibu bapa tidak perlu bimbang berikutan penyakit tersebut adalah jangkitan biasa dan akan timbul dari semasa ke semasa selain pesakit hanya memerlukan pemantauan dan pengasingan diri sahaja.

“Kes influenza ini akan bertambah dari semasa ke semasa sebab Perintah Kawalan Pergerakan dah tiada, kita mula kurangkan langkah kesihatan awam seperti penjarakan fizikal dan sebagainya, sudah pasti penyakit berjangkit meningkat.

“Itu mungkin selama dua tahun lepas kes penyakit berkenaan menurun sebab kita dikurung di rumah dan ikuti langkah kesihatan awam tertentu, namun apa-apa pun ia masih lagi terkawal dan tiada apa yang perlu dibimbangkan,” katanya kepada pemberita selepas menghadiri program saringan kesihatan Peka B40 di sini hari ini.

Beliau berkata, susulan itu tiada keperluan menutup sekolah pada masa ini selain Pejabat Kesihatan Daerah akan sentiasa membuat penilaian risiko mengenai kes penyakit berjangkit berkenaan.

Khairy turut menjelaskan sekiranya kes penyakit terbabit sudah berada pada tahap membimbangkan setelah penilaian dibuat, maka langkah-langkah tertentu akan dilaksanakan secepat mungkin.

“Namun, kes seperti influenza ini kes biasa dan bermusim yang akan datang dan pergi, jadi tidak perlu terlalu risau,” katanya.

Jumaat lepas, media melaporkan Jabatan Kesihatan Negeri (JKN) Selangor mengesan peningkatan kes jangkitan ILI di institusi pendidikan, khususnya sekolah berasrama sejak dua minggu lepas.-  Bernama


Bimbang akidah 3 remaja ‘hanyut’, parti politik dan NGO perlu bersuara: Wanita BERJASA

Oleh Zuhayati Yazid

BANGI, 19 Rejab 1443H, Isnin – Wanita BERJASA menyatakan rasa bimbang terhadap keputusan mahkamah berhubung isu tiga remaja yang diislamkan tanpa kebenaran.

Ketuanya, Ustazah Siti Umi Kalsum Hussin berkata, BERJASA bimbang dengan akidah remaja terbabit susulan keputusan mahkamah untuk mengembalikan hak penjagaan kepada ibu mereka secara serta-merta.

Oleh yang demikian, beliau menggesa, parti politik dan pertubuhan bukan kerajaan (NGO) Islam untuk saling bekerjasama bagi menyuarakan kebimbangan ini.

Katanya, sudah menjadi tanggungjawab umat Islam untuk menjaga akidah tiga remaja terbabit supaya tidak hanyut meninggalkan agama dianuti ketika ini.

“Kini kita bimbang apabila berada dalam jagaan ibu kandung yang bukan beragama Islam, akidah mereka hanyut dan akhirnya mereka tidak menjalani kehidupan sebagai muslimah yang sejati.

“Perkara ini tidak boleh dipandang mudah sebaliknya inilah peluang kita bersatu untuk mempertahankan hak sebagai orang Islam sejati.

“Dan inilah masa sebenar kita bersatu dan mengangkat suara kita selaras dengan pentadbiran negara Islam.

“Tidak nafi itu adalah ibu kandungnya, tetapi sekarang kita perlu beri tumpuan untuk selamatkan akidah remaja berkenaan kerana bimbang mereka akan terpesong jauh daripada ajaran Islam yang sebenar,” katanya ketika dihubungi Ismaweb.net, hari ini.

Beliau berkata demikian sebagai mengulas keputusan Mahkamah Tinggi Kuala Lumpur yang memerintahkan tiga remaja yang telah diislamkan tanpa kebenaran dikembalikan kepada ibu kandung, Loh Siew Hong serta-merta.

Dalam pada itu, Ustazah Umi Kalsum kecewa apabila perjuangan untuk menyelamatkan agama remaja terbabit dipandang serong sesetengah pihak.

“Kita pelik ada sebahagian parti dan NGO Islam yang melihat isu dari sudut berbeza, seolah-olah tidak menjadi kesalahan apabila remaja tersebut diserah kepada jagaan bukan Islam.

“Sedangkan tindakan itu dilihat sebagai menghancurkan masa depan remaja berkenaan kerana tidak menyelamatkan mereka dan tidak mustahil remaja berkenaan kembali ke agama asal ibu kandungnya sekiranya tidak dipantau,” katanya.

Justeru, beliau melihat pihak berwajib terutama Jabatan Kebajikan (JKM) dan jabatan agama Islam perlu memainkan peranan dengan memantau serta memberikan pendidikan sepatutnya kepada tiga remaja tersebut.


Desakan Jiao Zong hanya lemahkan lagi penguasaan BM pelajar SRJK

Oleh Zuhayati Yazid

BANGI, 19 Jamadilakhir 1444H, Khamis – Dakwaan Jiao Zong kononnya penggunaan bank soalan yang sama untuk subjek Bahasa Melayu bagi semua aliran sekolah tidak sesuai, semakin melampau.

Terdahulu, Pengerusi Jiao Zong, Cheah Lek Aee dilaporkan berkata, jumlah masa pengajaran bahasa Melayu (BM) adalah berlainan antara sekolah rendah jenis kebangsaan (SRJK) dan sekolah kebangsaan (SK) dan bahasa itu juga merupakan bahasa ibunda murid Melayu.

Beliau berkata, penggunaan soalan dari bank soalan yang sama untuk Ujian Akhir Sesi Akademik (UASA) bagi semua aliran sekolah adalah bertentangan dengan prinsip pendidikan.

Justeru, Lek Aee meminta Kementerian Pendidikan (KPM) memperbetulkan dasar berkenaan kerana waktu pelajaran subjek BM adalah tidak sama antara SRJK dan SK tidak kira pada tahap pertama (darjah satu hingga tiga) atau tahap kedua (darjah empat hingga lima).

Bagi Presiden Persatuan Pesara Pegawai Perkhidmatan Pendidikan Malaysia (PPPPPM), Datuk Abdul Raouf Husin, tuntutan pertubuhan Cina itu hanya menyebabkan murid bukan Melayu kekal lemah dalam penguasaan bahasa Melayu.

Atas sebab itu, KPM perlu teguh mengekalkan dasar satu kurikulum untuk semua subjek khususnya yang berunsur pembentukan negara bangsa.

“KPM jangan tunduk permintaan membezakan soalan terutama subjek bahasa Melayu, kelak hanya menyebabkan murid di SJK kekal tidak fasih bahasa kebangsaan.

“Lebih malang, ia akan melebarkan jurang dan membantutkan usaha memupuk perpaduan di peringkat persekolahan.

“Walaupun waktu subjek BM di SK dan SRJK tidak sama, Jiao Zong tidak boleh ambil kesempatan. Mereka harus perlu perkasakan bahasa Melayu di SJK,” katanya ketika dihubungi Ismaweb.net, hari ini.

Mengulas lanjut, Abd Raouf menasihatkan Jiao Zong supaya bersikap akur kerana ini adalah ketetapan kerajaan dan bukannya boleh dipinda sesuka hati untuk kepentingan diri.

“Permintaan Jiao Zong sangat tidak munasabah seolah-olah merajakan murid di SJK sehingga akhirnya tidak tahu berbahasa kebangsaan,” katanya.

Abdul Raouf berkata, dasar KPM untuk proses pendidikan negara turut merangkumi usaha menyatupadukan rakyat berbilang kaum, dan agama melalui penggunaan bahasa Melayu yang betul.


Pejuang Hak Asasi Iran, Narges Mohammadi kembali dipenjarakan

PARIS, 21 Jamadilakhir 1443H, Isnin – Mahkamah Iran menjatuhkan hukuman penjara selama lapan tahun dan lebih 70 sebatan ke atas pejuang hak asasi manusia, Narges Mohammadi, semalam.

Menurut suaminya, Taghi Rahmani menerusi Twitter, hukuman ke atas isterinya dijatuhkan selepas perbicaraan di mahkmah berlangsung selama lapan minit.

Bagaimanapun, Taghi yang kini berada di Perancis berkata, keputusan terperinci hukuman ke atas Narges masih tidak jelas.

Narges telah berulang kali ditahan di penjara dan terbaharu beliau dibebaskan pada Oktober 2020.

Beliau kemudian ditahan semula pada November lalu di Karaj di luar Tehran, semasa menghadiri peringatan untuk seorang lelaki yang terbunuh ketika protes di seluruh negara pada November 2019.

Sebelum penahanan terbaharunya, Narges bekerjasama dengan keluarga lelaki dikatakan dibunuh pasukan keselamatan dalam protes 2019 bagi mencari keadilan untuk mereka.

Amnesty International (Amnesty) mengutuk penahanan ‘sembarangan’ Narges dan menyifatkan wanita tersebut sebagai ‘sasaran semata-mata bagi aktiviti hak asasi manusia yang aman’.

Aktivis mengecam peningkatan penindasan di Iran sejak beberapa bulan lalu, termasuk pemenjaraan pejuang dan penggunaan hukuman mati yang lebih luas. – Agensi


Sekolah Cina tolak 1,208 guru BM KPM, diganti calon ‘walk in’?

Oleh: Zuhayati Yazid

BANGI, 25 Jamadilakhir 1443H, Jumaat – Sikap mahu kekal hidup dalam kalangan sesama sendiri merupakan ‘tembok besar’ yang menyukarkan usaha dijalankan bersama sekolah Cina.

Malah, disebabkan sikap tersebut juga, sekolah Cina pernah bertindak ‘derhaka’ susulan enggan menerima penempatan guru baharu pilihan Kementerian Pendidikan (KPM).

Presiden Persatuan Pesara Pegawai Perkhidmatan Pendidikan Malaysia (PPPPPM), Datuk Abdul Raouf Husin mendedahkan, seramai 1,208 guru bahasa Melayu pernah ditolak untuk mengajar di sekolah Cina.

Dedahnya, lebih melampau apabila guru yang ditolak itu digantikan dengan guru baharu diambil secara ‘walk in’.

“Pihak sekolah Cina ini pernah menolak 1,208 guru yang mempunyai opsyen bahasa Melayu daripada pelbagai kaum ke sekolah Cina, sebaliknya pengurusan sekolah berkenaan membuat pengambilan secara ‘walk in’ dalam kalangan kaum mereka.

“Keadaan ini jelas menunjukkan mereka tidak mahu membuka tembok tersebut seolah-olah mahu kekalkan hidup sesama sendiri,” dakwanya kepada Ismaweb.net.

Dakwanya lagi, keadaan itu dilakukan semata-mata mahu mengekalkan sekolah Cina dikuasai oleh kaum mereka sahaja dengan tidak memberi peluang kepada pihak lain memasuki institusi berkenaan.

Abdul Raouf menjelaskan, tindakan mementingkan diri itu dilihat hanya menjahanamkan lagi mutu bahasa Melayu berikutan mereka yang mengajar bukan dalam kalangan individu terlatih.

Lebih mengecewakan lagi, dakwa beliau, sekolah Cina memiliki kuasa untuk menetapkan individu tertentu yang boleh berpindah ke sekolah berkenaan.

Ini selepas pengurusan sebuah sekolah Cina di Perak pernah menolak seorang guru besar semata-mata kerana tidak memiliki asas pendidikan sekolah Cina selain tiada Sijil Peperiksaan Bersepadu (UEC).

Lebih dahsyat lagi, dakwanya, guru besar berkenaan kemudian segera dipindahkan dan digantikan dengan calon lain yang memiliki kesemua kelayakan dimahukan.

“Ini jelas membuktikan golongan ini terlalu mengutamakan perkauman mereka sehingga sanggup bertindak sedemikian,” dakwanya.


UMNO adakan mesyuarat MKT khas malam esok

BANGI, 12 Rabiulawal 1444H, Ahad – Majlis Kerja Tertinggi (MKT) UMNO akan mengadakan mesyuarat khas malam esok.

Pertemuan berkenaan dikatakan mempunyai kaitan dengan pembubaran Parlimen yang dijangka akan diumumkan dalam masa terdekat.

“Malam esok (Isnin), akan ada satu pertemuan istimewa melibatkan MKT UMNO,” menurut laporan Malay Mail, hari ini.

Pertemuan tersebut dijangka berlangsung di sebelah malam selepas selesai mesyuarat biro politik.

Perdana Menteri, Datuk Seri Ismail Sabri Yaakob kini dikatakan berada bawah tekanan bagi menyegerakan Pilihan Raya Umum ke-15 (PRU15).

Sebelum ini, UMNO dan Barisan Nasional (BN) mendesak Perdana Menteri yang juga Naib Presiden supaya mengadakan PRU15 tahun ini juga.

Presiden UMNO, Datuk Seri Ahmad Zahid Hamidi masih mahu PRU15 diadakan segera iaitu sebelum tahun ini berakhir.

Malah pimpinan tinggi parti itu melahirkan keyakinan akan kembali memerintah dan mendapat kemenangan majoriti berikutan keadaan pembangkang yang kurang mendapat sokongan


COVID-19: Jelas pelan tindakan jika isytihar darurat

KUALA LUMPUR, 7 Rabiulawal 1442H, Sabtu – Kerajaan bertanggungjawab menjelaskan kepada rakyat pelan tindakan kesihatan sekiranya terpaksa mengisytiharkan darurat ekoran kes wabak COVID-19 yang semakin membimbangkan di negara ini.

Pakar Perlembagaan Persekutuan Prof Madya Dr Shamrahayu Abd Aziz berkata tindakan itu bagi memastikan rakyat tidak berada dalam keadaan tertanya-tanya dan gelisah.

“Kalau kerajaan nak isytihar darurat sudah tentu perlu dilihat apakah perancangan bagi menangani COVID, kalau dikatakan COVID itu penyebab (untuk isytihar darurat)…kalau dikatakan penyebaran COVID-19 itu sebagai satu alasan (untuk isytihar darurat) maka kita perlu meneliti apakah tindakan kerajaan.

“Kerajaan juga perlu bertanggungjawab untuk menjelaskan kepada rakyat apa pelan tindakan yang akan dilakukan oleh kerajaan bagi menangani isu ini,” katanya ketika ditemu bual Bernama TV.

Mengulas mengenai persoalan kuasa Yang di-Pertuan Agong Al-Sultan Abdullah Ri’ayatuddin Al-Mustafa Billah Shah untuk mengisytiharkan darurat, Shamrahayu menjelaskan terdapat dua pandangan utama mengenai perkara itu.

Katanya pandangan pertama melibatkan keputusan kes Teh Cheng Poh oleh Privy Council pada tahun 1979 yang menyatakan tindakan Yang di-Pertuan Agong untuk mengisytiharkan darurat adalah atas nasihat jemaah menteri.

Namun pada 1981, pindaan telah dibuat pada Perlembagaan Persekutuan dengan memasukkan Fasal 8 kepada Perkara 150 Perlembagaan Persekutuan iaitu tindakan yang dibuat Yang di-Pertuan Agong berkaitan pengisytiharan darurat tidak boleh dipersoalkan di mahkamah, jelasnya.

“Kuasa Yang di-Pertuan Agong juga boleh mengisytiharkan pengakhiran darurat seperti menurut Perkara 150 Fasal 3 Perlembagaan Persekutuan menerusi satu resolusi yang dipersetujui oleh Parlimen.

“Contohnya seperti apa yang berlaku pada tahun 2011 apabila kerajaan pada ketika itu telah menarik balik proklamasi darurat juga undang-undang darurat, yang bermaksud ia perlu melalui Parlimen,” katanya.

Perdana Menteri Tan Sri Muhyiddin Yassin semalam menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Abdulaziz, Kuantan selepas mempengerusikan mesyuarat khas Kabinet di Perdana Putra, Putrajaya dipercayai bagi membincangkan isu-isu semasa. – Bernama


Persenda OKU: KPWKM teliti hukuman 100 hingga 150 hari khidmat masyarakat

KUALA LUMPUR, 25 Syaaban 1443H, Isnin –Kementerian Pembangunan Wanita, Keluarga dan Masyarakat (KPWKM) akan meneliti cadangan hukuman 100 hingga 150 hari program khidmat masyarakat dikenakan kepada mereka yang mempersenda golongan orang kurang upaya (OKU).

Timbalan Menterinya, Datuk Siti Zailah Mohd Yusoff berkata, KPWKM berpandangan cadangan itu sesuai dilaksanakan kerana program khidmat masyarakat menggariskan tiga elemen utama iaitu hukuman, pemulihan dan penginsafan.

“Kementerian akan meneliti lebih lanjut cadangan tersebut dalam proses semakan Akta OKU 2008,” katanya semasa menggulung perbahasan Usul Menjunjung Kasih Titah Diraja bagi kementerian itu pada persidangan Dewan Negara, hari ini.

Siti Zailah berkata. KPWKM memandang serius insiden mendiskriminasi golongan OKU terutama melalui penularan dalam media sosial, namun pewujudan remedi dan penalti yang munasabah bagi menangani isu tersebut memerlukan penelitian lanjut dari aspek perundangan.

Katanya, bagi menangani perlakuan jenayah berkenaan, undang-undang yang terpakai di Malaysia kini adalah di bawah Seksyen 233 (1)(a)(b) Akta Komunikasi dan Multimedia 1998, Seksyen 504 Kanun Keseksaan dan Seksyen 14 Akta Kesalahan-Kesalahan Kecil 1955.

Bagi cadangan penubuhan Suruhanjaya OKU pula, Siti Zailah berkata, buat masa ini sebarang bentuk aduan, rayuan dan petisyen berkaitan pelanggaran hak OKU boleh disalurkan kepada Suruhanjaya Hak Asasi Manusia Malaysia (Suhakam) dan sistem perundangan lain yang sedia ada.

Menyentuh perkembangan status Pelan Tindakan OKU (PTOKU) 2016-2022, katanya KPWKM sedang menganalisis pencapaian program dan tindakan yang ditetapkan dalam pelan berkenaan berdasarkan maklum balas yang diterima daripada agensi peneraju bagi setiap program serta tindakan di bawah PTOKU.

“Dapatan analasis ini akan digunakan sebagai input untuk pembangunan pelan tindakan OKU yang baharu selain daripada libat urus membabitkan komuniti OKU, badan bukan kerajaan (NGO) dan kementerian serta agensi yang akan diadakan,” katanya. – Bernama


Harga petrol naik 3 sen, diesel 4 sen

BANGI, 23 Jamadilakhir 1442H, Jumaat – Harga runcit petrol RON95 dan RON97 masing-masing naik tiga sen seliter, berkuat kuasa tengah malam ini.

Kementerian Kewangan dalam satu kenyataan turut mengumumkan kenaikan harga runcit diesel sebanyak empat sen iaitu daripada RM2.07 kepada RM2.11 seliter.

Harga runcit produk petroleum bagi tempoh 6 Februari sehingga 12 Februari itu dibuat berdasarkan penetapan harga runcit produk petroleum secara mingguan menggunakan formula Automatic Pricing Mechanism (APM).

“Harga runcit petrol RON95 naik sebanyak tiga sen seliter iaitu daripada RM1.90 kepada RM1.93 seliter.

“Harga runcit petrol RON97 naik sebanyak tiga sen iaitu daripada RM2.20 kepada RM2.23 seliter,” katanya.

Kementerian itu berkata, kerajaan akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara.


Kekosongan DUN Pelangai dimaklum pada SPR masa terdekat

KLANG, 1 Safar 1445H, Jumaat – Kekosongan kerusi bagi Dewan Undangan Negeri (DUN) Pelangai akan dimaklumkan kepada Suruhanjaya Pilihan Raya (SPR) dalam masa terdekat susulan kematian Ahli Dewan Undangan Negeri (ADUN), Datuk Seri Johari Harun yang terlibat dalam nahas pesawat di Lebuhraya Guthrie dekat Bandar Elmina, Shah Alam, semalam.

Yang Dipertua DUN Pahang, Datuk Seri Mohd Sharkar Shamsudin berkata, pihaknya akan membantu menyelesaikan urusan pengebumian Allahyarham Johari terlebih dahulu sebelum melakukan sebarang tindakan lanjut.

“Apa-apapun kita mahu selesaikan urusan jenazah ini terlebih dahulu,” katanya kepada pemberita di pekarangan Jabatan Forensik Hospital Tengku Ampuan Rahimah, di sini malam ini.

Johari, 53, yang juga Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Pahang merupakan seorang daripada 10 mangsa yang terkorban dalam nahas pesawat jenis Beechcraft Model 390 (Premier 1) yang terhempas petang tadi.

Mohd Sharkar berkata, Johari menaiki pesawat berkenaan atas urusan rasmi. Beliau sebelum itu menghadiri mesyuarat bersama Menteri Besar Pahang Datuk Seri Wan Rosdy Wan Ismail di Langkawi, Kedah.

“Mulanya saya keliru sebab ada banyak Johari (di Pahang), tetapi apabila melihat nombor kad pengenalan bermula 1970 bermakna 53 tahun dan kita dapat jangka Johari Harun yang meninggal dunia,” katanya.

Beliau menyifatkan Johari seorang yang rajin dan sentiasa mendapatkan nasihat daripadanya berkaitan politik. – Bernama


‘Saya tidak mahu budaya kerja toksik di hospital’: KJ

BANGI, 12 Syawal 1443H, Jumaat – Budaya kerja toksik tidak sepatutnya berlaku di hospital kerajaan.

Menerusi hantaran di Twitter pada Jumaat, Menteri Kesihatan, Khairy Jamaluddin Abu Bakar berkata, persekitaran pekerjaan pada masa ini tidak lagi sama dengan dahulu.

“Saya tidak mahu budaya kerja yang toksik di hospital-hospital Kementerian Kesihatan Malaysia (KKM).

“Zaman dahulu dan zaman sekarang lain,” katanya.

Beliau berkata, persekitaran pekerjaan mesti ada hormat-menghormati, sokongan dan pemerkasaan bukannya kata-kata kesat yang memalukan.

Selain itu, Khairy mengumumkan anggota pasukan petugas bebas diberi masa dua bulan bagi menyiasat dan membuat syor berhubung budaya kerja di hospital kerajaan serta isu buli.

Beliau turut memuat naik beberapa keping gambar pertemuannya dengan doktor pelatih di Hospital Selayang awal pagi ini.

“Mendengar pengalaman doktor pelatih pagi ini sebelum memulakan ‘rounds’ mereka pada jam 6 pagi di Hospital Selayang.

“Banyak perkara yang diluahkan doktor pelatih saya.

“Ada jabatan yang mempunyai persekitaran pekerjaan yang bagus. Ada pula yang boleh diperbaiki,” katanya.


Puad dakwa Tun M pengacau kestabilan, tak boleh jadi penasihat

BANGI, 2 Rabiulawal 1445H, Isnin – Ahli Majlis Kerja Tertinggi (MKT) UMNO, Datuk Dr Mohd Puad Zarkashi berpandangan Tun Dr Mahathir Mohamad tidak boleh menjadi ‘penasihat tidak rasmi’ kepada empat negeri Perikatan Nasional (PN).

Ini kerana bekas Perdana Menteri itu mempunya agenda sendiri, katanya.

“Lim Kit Siang mempertikaikan PAS kerana melantik Tun M sebagai penasihat kepada empat negeri di bawah pentadbiran parti tersebut.

“Betullah. Tun M tidak boleh jadi penasihat. Dia pengacau kepada kestabilan. Dia ada agenda sendiri.

“Tetapi Lim Kit Siang, Tun M dan Muhyiddin (Tan Sri Muhyiddin Yassin) pernah bergabung untuk ‘Selamatkan Malaysia’. Mereka tidak lagi relevan. Lim Kit Siang pun jangan kacau. Biar DAP jalan sendiri bawah Anthony Loke,” katanya menerusi hantaran di Facebook beliau, hari ini.

Beliau berkata mengulas mengenai kenyataan Kit Siang mengenai tindakan Dr Mahathir yang ibarat menjilat ludah sendiri kerana menjadi ‘penasihat tidak rasmi’ kepada empat negeri PN.

Terdahulu, veteran DAP itu berkata, tindakan bekas Perdana Menteri itu membuktikan kata-kata beliau terhadap PAS sebelum ini adalah salah seperti yang ditulis dalam buku ‘Capturing Hope — The Struggle Continues for a New Malaysia.

Ini antaranya Dr Mahathir menulis, pada 1981 Presiden PAS, Tan Sri Abdul Hadi Awang mengisytiharkan bahawa UMNO adalah parti kafir dan ia telah menyebabkan perpecahan dalam kalangan orang Melayu dan Islam.

Sebelum ini, Menteri Besar Terengganu, Datuk Seri Dr Ahmad Samsuri Mokhtar memaklumkan menteri besar Kedah, Kelantan, Terengganu dan Perlis akan mengadakan perbincangan untuk pembentukan kumpulan negeri yang ditadbir oleh PN dengan Dr Mahathir sebagai ‘penasihatnya tidak rasminya.’

Katanya, empat menteri besar berkenaan secara prinsipnya bersetuju untuk mewujudkan kerjasama dan beliau sendiri sudah mengarahkan ahli EXCO berkaitan untuk berbincang dengan rakan mereka di tiga negeri lain di bawah PN.